text:
SAMBIRO 4
Chifukwa Wuli Tikafumiska Baibolo la Mang’anamuliro gha Charu Chiphya?
Kale, Ŵakaboni ŵa Yehova ŵakaŵazganga Mabaibolo ghakung’anamulika na ŵanthu ŵanyake. Kweniso ŵakasindikizganga Mabaibolo agha na kughapeleka ku ŵanthu. Ndipouli, tikawona kuti ntchakukhumbikwa kuŵa na Baibolo ilo lingawovwira ŵanthu kuti “ŵamanye makora unenesko.” Nakuti ili ndilo ni khumbo la Chiuta. (1 Timote 2:3, 4) Ntheura mu 1950 tikamba kufumiska Baibolo la Mang’anamuliro gha Charu Chiphya mu vigaŵavigaŵa. Baibolo ili lang’anamurika makora chomene mu viyowoyero vyakujumpha 130.
Tikakhumbanga Baibolo lakupulikikwa makora. Chiyowoyero chikusintha, ntheura mazgu agho ghakusangika mu Mabaibolo ghanandi ngakale chomene, nakuti ghanyake ŵanthu ŵakuyowoyaso yayi. Kweniso kwasangika Mabaibolo ghakale chomene, agho ghatovwira kupulikiska umo Malemba Ghatuŵa ghakalembekera pakwamba mu Chihebere, Chiaramu, na Chigiriki.
Tikakhumbanga Baibolo ilo likusazgirako yayi ku mazgu gha Chiuta, nesi kuwuskako. Awo ŵakung’anamura Baibolo ŵakwenera kusintha chilichose yayi. Iwo ŵakwenera kung’anamura waka ivyo vikalembeka pakwamba. Ndipouli, mu Mabaibolo ghanandi ŵali kuwuskamo zina la Chiuta, lakuti Yehova.
Tikakhumbanga Baibolo ilo likulumba uyo wakalipeleka kwa ise. (2 Samuyeli 23:2) Mu Baibolo Lachingelezi la Mang’anamuliro gha Charu Chiphya, zina la Yehova lili kuweleramo mu malo 7,000 umo likasangikanga kale, nga umo viliri mu Baibolo lakale chomene. Wonani chithuzithuzi icho chili musi. (Salimo 83:18) Ŵakafwasilira pakung’anamura Baibolo ili, ntheura likunozga pakuŵazga. Chinyake ntchakuti likutovwira kumanya umo Yehova wakughanaghanira. Kwali muli nalo Baibolo la Mang’anamuliro gha Charu Chiphya, kwali yayi, kweni tikumuchiskani kuti muŵazgenge Mazgu gha Yehova zuŵa na zuŵa.—Joshuwa 1:8; Salimo 1:2, 3.
Chifukwa wuli tikawona kuti ntchakukhumbikwa kuŵa na Baibolo liphya?
Kasi awo ŵakukhumba kumanya khumbo la Chiuta ŵangachita vichi zuŵa na zuŵa?
Manyani Vinandi
Malemba Ghakupatulika mu Mang’anamuliro gha Charu Chiphya
Wonani ivyo vili mu Baibolo la Mang’anamuliro gha Charu Chiphya, ilo ndakung’anamulika makora kweniso ndipusu pakuŵazga.
Baibolo ni Buku Lakufuma kwa Chiuta
Kasi Baibolo lingamovwirani wuli para muli na masuzgo? Chifukwa wuli tikugomezga mauchimi gha mu Baibolo?


c: text/html

text:
1 Uvumbuzi wa Yesu Khristu,* uwo Chiuta wakamupa,+ kuti walongore ŵazga ŵake+ vinthu ivyo vikwenera kuchitika mwaluŵiro. Ndipo Yesu wakatuma mungelo wake na kuwulongora mu vimanyikwiro kwa muzga wake Yohane,+2 uyo wakachitira ukaboni mazgu agho Chiuta wakapeleka na ukaboni uwo Yesu Khristu wakapeleka, kung’anamura vinthu vyose ivyo wakawona.3 Ngwakukondwa uyo wakuŵazga mwakukwezga na awo ŵakupulika mazgu ghauchimi uwu, ndiposo uyo wakusungilira vinthu ivyo vili kulembekamo,+ pakuti nyengo yakutemeka yili pafupi.4 Ine Yohane, nkhulembera mipingo 7+ iyo yili mu chigaŵa cha Asiya kuti:Mphanyi mwaŵa na lusungu lukuru na mtende vyakufuma kwa “Uyo waliko, wakaŵako ndipo wakwiza,”+ ndiposo kufuma ku mizimu 7+ iyo yili panthazi pa chitengo chake,*5 na kufuma kwa Yesu Khristu, “Kaboni Wakugomezgeka,”+ “wakwamba kubabika kufuma ku ŵakufwa,”+ ndiposo “Muwusi wa mathemba gha charu chapasi.”+Kwa uyo wakutitemwa+ ndipo wakatifwatura ku zakwananga zithu na ndopa zake+6 ndipo wakatizgora ise kuŵa mafumu+ na ŵasembe*+ kwa Chiuta wake na Awiske, kwa iyo kuŵenge uchindami na nkhongono muyirayira. Ameni.7 Wonani, wakwiza na mabingu,+ ndipo jiso lililose lizamumuwona, na awo ŵakamulasa. Ndipo mafuko ghose gha charu chapasi ghazamujipamantha pakuŵa na chitima chifukwa cha iyo.+ Ichi chizamuchitika nadi. Ameni.8 Yehova* Chiuta wakuti: “Ndine Alefa na Omega,*+ Wankhongonozose, uyo waliko, uyo wakaŵako na uyo wakwiza.”+9 Ine Yohane, mubali winu ndiposo yumoza wa imwe mu suzgo+ na ufumu+ na chizizipizgo+ pamoza na Yesu,+ nkhaŵa pa chirwa chakuchemeka Patimo chifukwa cha kuyowoya vya Chiuta na kuchitira ukaboni Yesu.10 Mzimu utuŵa ukanitolera mu zuŵa la Fumu, ndipo nkhapulika mazgu ghankhongono kumanyuma kwane nga nkhulira kwa mbata,11 ghakati: “Ivyo ukuwona lemba mu mupukutu na kutumizga ku mipingo 7: ku Efeso,+ ku Simurina,+ ku Peregamo,+ ku Tiyatira,+ ku Saradisi,+ ku Filadefiya,+ na ku Lawodikeya.”+12 Nkhang’anamuka kuti niwone uyo wakayowoyanga nane, ndipo nkhati nang’anamuka, nkhawona vyakuŵikapo nyali vyagolide 7.+13 Ndipo pakati pa vyakuŵikapo nyali pakaŵa munthu munyake nga ni mwana wa munthu,+ wakavwara laya lakugota mu malundi, ndipo wakajikaka pa nganga na lamba wagolide.14 Kweniso, mutu wake na sisi lake vikaŵa vituŵa nga ni weya utuŵa, vituŵa tututu,* ndipo maso ghake nga ni dimi la moto.+15 Malundi ghake ghakaŵa nga ni mkuŵa uwemi+ para ukung’azima mu ng’anjo, ndipo mazgu ghake ghakaŵa nga nkhupoma kwa maji ghanandi.16 Ndipo wakaŵa na nyenyezi 7 mu woko lake lamalyero,+ ndipo mu mulomo wake mukafumanga lupanga lutali lwakuthwa kosekose,+ ndipo chisko chake chikaŵa nga ni dazi para likuŵala na nkhongono zake.+17 Ndipo nkhati namuwona, nkhawa pasi pa malundi ghake nga ndine wakufwa.Ndipo wakaŵika woko lake lamalyero pa ine na kuyowoya kuti: “Leka kopa. Ndine Wakwamba+ na Waumaliro,+18 na wamoyo,+ ndipo nkhaŵa wakufwa,+ kweni wona, nili wamoyo muyirayira swii,+ ndipo nili na makiyi gha nyifwa na Dindi.*+19 Ntheura lemba vinthu ivyo ukawona, ndiposo vinthu ivyo vikuchitika, na ivyo vichitikenge pamanyuma pa ivi.20 Kweni chisisi chakupatulika* cha nyenyezi 7 izo ukawona mu woko lane lamalyero, ndiposo cha vyakuŵikapo nyali 7 vyagolide, ni ichi: Nyenyezi 7 zikwimira ŵangelo ŵa mipingo 7, ndipo vyakuŵikapo nyali vikwimira mipingo 7.+
Mazgu Ghamusi
^ Panji kuti, “Vinthu ivyo Yesu Khristu wakavumbura.”

robotstxt: allowed

filter: keep


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Themba Nebukadinezara limika chikozgo chagolide (1-7)
-
Kuphalira themba kuti Ŵahebere ŵatatu ŵakana kupulikira (8-18)
-
Kuŵaponya mu ng’anjo ya moto (19-23)
-
Ŵathaskika mwamunthondwe (24-27)
-
Themba likulumba Chiuta wa Ŵahebere (28-30)
3 Themba Nebukadinezara likapanga chikozgo chagolide, icho msinkhu wake ukaŵa mikono 60 ndipo usani wake ukaŵa mikono 6. Wakachiyimika mu chidika cha Dura mu chigaŵa cha Babuloni.
2 Penepapo Themba Nebukadinezara likatuma mazgu kuti ŵawunganye ŵawusi ŵa vigaŵa, ŵakapiteni, ŵalongozgi, ŵakupeleka fundo, ŵasungichuma, ŵeruzgi, ŵamanyi malango, na ŵalaraŵalara wose ŵa mu vigaŵa kuti ŵazakaŵepo pakujulira chikozgo icho Themba Nebukadinezara likimika.
3 Ntheura ŵawusi ŵa vigaŵa, ŵakapiteni, ŵalongozgi, ŵakupeleka fundo, ŵasungichuma, ŵeruzgi, ŵamanyi malango, na ŵalaraŵalara wose ŵa mu vigaŵa ŵakawungana kuzakajulira chikozgo icho Themba Nebukadinezara likimika. Ndipo ŵakimilira panthazi pa chikozgo icho Nebukadinezara wakimika.
4 Mupharazgi wakachemerezga kuti: “Imwe mwaŵanthu, mitundu, na ŵanthu ŵa viyowoyero vyose mukuphalirika kuti,
5 para mukupulika kulira kwa mbata, toliro, kalimba, bango, vyakwimbira vyavingwe, fyoliro mukuru, na mitundu yose ya vyakwimbira, mukwenera kujikama pasi na kusindamira chikozgo chagolide icho Themba Nebukadinezara limika.
6 Yose uyo wakuleka kujikama pasi na kusindamira chikozgo ichi, nyengo yeneyiyo waponyekenge mu ng’anjo yakugolera moto.”+
7 Ntheura ŵanthu wose ŵakati ŵapulika kulira kwa mbata, toliro, kalimba, bango, vyakwimbira vyavingwe, na mitundu yose ya vyakwimbira, ŵanthu wose, mitundu, na magulu gha viyowoyero vyose ŵakajikama pasi na kusindamira chikozgo chagolide icho Themba Nebukadinezara likimika.
8 Nyengo yeneyira, Ŵakalidi ŵanyake ŵakaluta kukaphalira themba vya Ŵayuda ŵanyake.
9 Ŵakati kwa Themba Nebukadinezara: “Mwe themba, mukhale kwamuyirayira.
10 Imwe themba, mwangulangura kuti waliyose uyo wapulika kulira kwa mbata, toliro, kalimba, bango, vyakwimbira vyachingwe, fyoliro mukuru, na mitundu yinyake yose ya vyakwimbira, wakwenera kujikama pasi na kusindamira chikozgo chagolide,
11 kweniso kuti waliyose uyo wakuleka kujikama pasi na kuchisindamira wakwenera kuponyeka mu ng’anjo yakugolera moto.+
12 Kweni pali Ŵayuda ŵanyake awo muli kuŵimika kuti ŵalaŵilirenge chigaŵa cha Babuloni, Shadireki, Misheki, na Abedinego.+ Ŵanalume aŵa ŵandamupulikirani, imwe themba. Ŵakuteŵetera ŵachiuta ŵinu yayi, ndipo ŵakukana kusopa chikozgo chagolide icho muli kwimika.”
13 Penepapo Nebukadinezara wakakwiya na kutukutwa chomene, wakalangura kuti ŵize na Shadireki, Misheki, na Abedinego. Ntheura ŵanalume aŵa ŵakaŵatolera panthazi pa themba.
14 Nebukadinezara wakati kwa iwo: “Kasi mbunenesko nadi kuti imwe Shadireki, Misheki, na Abedinego mukuteŵetera yayi ŵachiuta ŵane,+ ndiposo mukukana kusopa chikozgo chagolide icho nimika?
15 Sono usange mwanozgeka kujikama pasi na kusopa chikozgo icho napanga para mwapulika waka kulira kwa mbata, toliro, kalimba, bango, vyakwimbira vyavingwe, fyoliro mukuru, na mitundu yose ya vyakwimbira, mbwenu vili makora. Kweni para mukukana kuchisopa, nyengo yeneyiyo muponyekenge mu ng’anjo yakugolera moto. Ndipo ni chiuta nju uyo wangamuthaskani mu mawoko ghane?”+
16 Shadireki, Misheki, na Abedinego, ŵakazgora themba kuti: “A Nebukadinezara, tilije chakuti timuzgorani pa nkhani iyi.
17 Para mungatiponya mu ng’anjo yakugolera moto, Chiuta withu uyo tikumuteŵetera wangatithaska mu ng’anjo yakugolera moto, na kutithaska mu woko linu, imwe themba.+
18 Kweni nanga wangaleka kutithaska, manyani, imwe themba, kuti titeŵeterengepo yayi ŵachiuta ŵinu nesi kusopa chikozgo chagolide icho mwimika.”+
19 Penepapo Nebukadinezara wakatukutwa chomene na Shadireki, Misheki, na Abedinego mwakuti chisko chake chikasintha pa iwo, ndipo wakalangura kuti ŵasonkhe ng’anjo kankhondi na kaŵiri kuluska umo ŵakasonkheranga nyengo zose.
20 Wakatuma ŵanalume ŵankhongono kufuma pa ŵasilikari ŵake kuti ŵakake Shadireki, Misheki, na Abedinego, na kuŵaponya mu ng’anjo yakugolera moto.
21 Ntheura ŵanalume aŵa ŵakakakika uku ŵavwara minjilira yawo yakuwaro, malaya ghawo ghamukati, visoti vyawo, na malaya ghawo ghanyake, ndipo ŵakaponyeka mu ng’anjo yakugolera moto.
22 Pakuti themba likalangura mwaukali ndiposo ng’anjo yikaŵa yakotcha chomene, ŵanalume awo ŵakayegha Shadireki, Misheki, na Abedinego, ndiwo ŵakakomeka na dimi la moto.
23 Kweni ŵanalume ŵatatu aŵa, Shadireki, Misheki, na Abedinego ŵakawa mu ng’anjo yakugolera moto uku ŵakakika.
24 Penepapo Themba Nebukadinezara likatenthema ndipo likawuka luŵiroluŵiro, likati ku nduna zake: “Asi tangukaka ŵanalume ŵatatu na kuŵaponya mu moto?” Iwo ŵakazgora themba kuti: “Enya, A themba.”
25 Iyo wakati: “Wonani! Nkhuwona ŵanalume ŵanayi ŵambura kukakika ŵakwenda mukati mu moto, ndipo ŵandapwetekeke, wachinayi wakuwoneka nga ni mwana wa ŵachiuta.”
26 Nebukadinezara wakasendelera ku mulyango wa ng’anjo yakugolera moto, ndipo wakati: “Shadireki, Misheki, na Abedinego, imwe ŵateŵeti ŵa Chiuta Wapachanya Nkhanira,+ fumani ndipo mwize kuno!” Penepapo Shadireki, Misheki, na Abedinego ŵakafuma mukati mu moto.
27 Ndipo ŵawusi ŵa vigaŵa, ŵakapiteni, ŵalongozgi, na nduna za themba awo ŵakawungana+ ŵakawona kuti moto ukaŵavya nkhongono pa mathupi gha ŵanalume aŵa,+ ndipo sisi la ku mutu wawo likaŵawukapo chara. Kweniso minjilira yawo yakuwaro yikasintha yayi ndipo nanga ni sungu la moto likapulikikwa yayi pa iwo.
28 Penepapo Nebukadinezara wakati: “Walumbike Chiuta wa Shadireki, Misheki, na Abedinego,+ uyo wangutuma mungelo wake na kuthaska ŵateŵeti ŵake. Iwo ŵangumugomezga ndipo ŵangukana kupulikira languro la themba, ŵanguŵa ŵakunozgeka kufwa chifukwa ŵangukana kuteŵetera panji kusopa chiuta munyake waliyose kweni Chiuta wawo pera.+
29 Ntheura nkhuŵika dango lakuti ŵanthu wose, mitundu yose, panji ŵanthu ŵa viyowoyero vyose awo ŵakuyowoyera chiheni Chiuta wa Shadireki, Misheki, na Abedinego, ŵadumulike tuchokotuchoko, ndipo nyumba zawo zizgoke vizara, pakuti palije chiuta munyake uyo wangaponoska nga ni chiuta uyu.”+
30 Penepapo Themba likakwezga Shadireki, Misheki, na Abedinego, mu chigaŵa cha Babuloni.+
Tumizgani
Tumizgani
Daniyeli 3
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=27&Chapter=3&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D27%26Chapter%3D3%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 12 Ŵanthu aŵa ndiwo ŵakiza kwa Davide ku Zikilagi+ apo wakabisamanga chifukwa cha Sauli+ mwana wa Kishi. Ŵakaŵa ŵankhondo ŵankhongono awo ŵakamovwiranga pa nkhondo.+2 Ŵakayeghanga mauta, ndipo ŵakaponyanga malibwe+ panji mivi na mawoko ghose ghaŵiri, lamalyero na lamazere.+ Ŵakaŵa ŵabali ŵa Sauli, ŵakufuma kwa Benjamini.+3 Mulongozgi wawo wakaŵa Ahiyezeri, pamoza na Yowashi, wose ŵaŵiri ŵakaŵa ŵana ŵa Shema Mugibeya,+ Yeziyeli na Peleti ŵana ŵa Azimaveti,+ Beraka, Yehu Muanatoti,4 Ishimaya Mugibiyoni,+ uyo wakaŵa yumoza wa vinkhara 30+ na mulongozgi wa 30. Pakaŵaso Yeremiya, Yahaziyeli, Yohanani, Yozabadi Mugedera,5 Eluzayi, Yerimoti, Beyaliya, Shemariya, Shefatiya Muharifu,6 Elikana, Ishiya, Azareli, Yoyezeri, na Yashobeyamu, Ŵakora,+7 Yoyela na Zebadiya ŵana ŵa Yerohamu wa ku Gedori.8 Ŵagadi ŵanyake ŵakaluta ku chigaŵa cha Davide pa malo ghakusuzga kufikako mu mapopa.+ Ŵakaŵa vinkhara vya nkhondo, ŵasilikari ŵakusambizgika nkhondo, ŵakunozgeka kurwa nkhondo na viskango vikuru na mikondo, awo visko vyawo vikaŵa nga ni visko vya nkhalamu na ŵapusu kuchimbira nga ni mphoyo mu mapiri.9 Ezeri ndiyo wakaŵa mulongozgi wawo, Obadiya wachiŵiri, Eliyabu wachitatu,10 Mishimana wachinayi, Yeremiya wachinkhondi,11 Atayi wa 6, Eliyeli wa 7,12 Yohanani wa 8, Elizabadi wa 9,13 Yeremiya wa 10, Makibanayi wa 11.14 Aŵa ŵakaŵa Ŵagadi,+ ŵalongozgi ŵa nkhondo. Muchoko chomene wakaŵa wakuti wangima ku ŵasilikari 100, ndipo mulara, ku ŵasilikari 1,000.+15 Aŵa ndiwo ŵakambuka Yorodani mu mwezi wakwamba apo mlonga ukafulukanga, ndipo ŵakachimbizga wose awo ŵakakhalanga mu vidika, kumafumiro gha dazi na kumanjiliro gha dazi.16 Ŵanyakeso ŵakufuma kwa Benjamini na Yuda ŵakiza kwa Davide pa linga lake lakukhora.+17 Ntheura Davide wakaluta kukakumana nawo, wakati: “Usange mwiza kwa ine mu mtende kuti munovwire, mtima wane ubatikanenge namwe. Kweni usange mwiza kuti munipeleke ku ŵalwani ŵane apo mawoko ghane ghandachitepo ubudi uliwose, mbwenu Chiuta wa ŵasekuru ŵithu wawone na kweruzga.”+18 Penepapo mzimu ukiza pa* Amasayi,+ mulongozgi wa 30, ndipo wakati:“Ise tili ŵinu, A Davide, ise tili namwe, imwe mwana wa Yese.+Mtende, mtende uŵe namwe, mtende uŵe pa awo ŵakumovwirani,Pakuti Chiuta winu wakumovwirani.”+Ntheura Davide wakaŵapokelera na kuŵimika mukati mwa ŵalongozgi ŵake ŵa nkhondo.19 Ŵanyake ŵakufuma kwa Manase nawo ŵakagwentha kuya kwa Davide apo wakiza na Ŵafilisiti kuti warwe nkhondo na Sauli, kweni Davide wakaŵawovwira chara Ŵafilisiti. Mafumu gha Ŵafilisiti+ ghakati ghadumbiskana, ghakamuwezga Davide, ghakati: “Watigwenthenge na kuluta kwa fumu yake Sauli, kuziyamo mitu yithu.”+20 Davide wakati waluta ku Zikilagi,+ awo ŵakafuma kwa Manase ŵakaluta kwa iyo. Pakaŵa Adinahi, Yozabadi, Yediyayeli, Mikayeli, Yozabadi, Elihu, na Ziletayi, ŵalongozgi ŵa vikwi vya Manase.+21 Ŵakamovwira Davide kwimikana na gulu la ŵakuwukira, chifukwa wose ŵakaŵa ŵankhongono, ŵanalume ŵachikanga,+ ndipo ŵakaŵa ŵalongozgi ŵa nkhondo.22 Zuŵa na zuŵa ŵanthu ŵakizanga kwa Davide+ kumovwira, m’paka ukaŵa msasa ukuru, nga ni msasa wa Chiuta.+23 Uwu ukaŵa unandi wa ŵalongozgi ŵakuyegha vilwero vya nkhondo awo ŵakiza kwa Davide ku Heburoni+ kuti uthemba wa Sauli upelekeke kwa iyo, kuyana na dango la Yehova.+24 Ŵayuda ŵakuyegha chiskango chikuru na mkondo ŵakaŵapo 6,800, ŵakunozgekera nkhondo.25 Ŵasimiyoni, ŵanalume ŵankhongono na ŵachikanga ŵakunozgekera nkhondo ŵakaŵa 7,100.26 Ŵalevi ŵakaŵapo 4,600.27 Yehoyada+ ndiyo wakaŵa mulongozgi wa ŵana ŵa Aroni,+ ndipo wakaŵa na ŵanalume 3,700,28 kweniso Zadoki+ uyo wakaŵa munyamata wankhongono na wachikanga, pamoza na ŵalongozgi 22 ŵa nyumba ya awiske.29 Ŵabenjamini, ŵabali ŵa Sauli,+ ŵakaŵapo 3,000, ŵanandi mwa iwo kumasinda ŵakalindanga nyumba ya Sauli.30 Ŵaefurayimu ŵakaŵapo 20,800, ŵanalume ŵankhongono, ŵachikanga, na ŵakumanyikwa mu nyumba za ŵawiskewo.31 Ŵa hafu ya fuko la Manase 18,000 awo ŵakazunulika mazina, ŵakiza kuti ŵimike Davide kuŵa themba.32 Ŵa fuko la Isakara awo ŵakamanyanga makora zinyengo na kumanya icho Israyeli wakwenera kuchita, ŵakaŵapo ŵalongozgi 200, ndipo ŵabali ŵawo wose ŵakaŵa pasi pa malango ghawo.33 Ŵazebuloni ŵakaŵapo 50,000 ŵakuti ŵangaluta ku nkhondo, kundanda makora na vilwero vyose vya nkhondo, wose ŵakakolerana na Davide na mtima umoza.*34 Ŵanafutali ŵakaŵapo ŵalongozgi 1,000, ndipo ŵakaŵa na ŵanalume 37,000 ŵakuyegha viskango vikuru na mikondo.35 Ŵadani awo ŵakanozgekera nkhondo ŵakaŵa 28,600.36 Ŵaasheri awo ŵakaŵa ŵakuti ŵangaluta ku nkhondo, na kundanda makora ŵakaŵapo 40,000.37 Kufuma ku sirya linyake la Yorodani+ ku Ŵarubeni, Ŵagadi, na hafu ya fuko la Manase pakaŵa ŵasilikari 120,000, ŵakaŵa na vilwero vya nkhondo vya mitundu yose.38 Wose aŵa ŵakaŵa ŵanalume ŵankhondo, ŵakakolerana kuti ŵarwe nkhondo. Ŵakiza na mtima wakufikapo ku Heburoni kuti ŵimike Davide kuŵa themba pa Israyeli yose. Kweniso Ŵaisrayeli ŵanyake wose ŵakakolerana, pakukhumba* kwimika Davide kuŵa themba.+39 Ŵakakhala penepara na Davide vyaka vitatu, ŵakarya na kumwa, pakuti ŵabali ŵawo ŵakaŵanozgera.40 Kweniso awo ŵakaŵa pafupi, na awo ŵakaŵa kutali nga nkhu Isakara, Zebuloni, na Nafutali ŵakizanga na chakurya pa mbunda, ngamila, myulu, na ng’ombe. Ŵakayegha ufu, mabulunga gha vikuyu vyakudinya na mpheska zakomira, vinyo, mafuta, ng’ombe na mberere zinandi chomene, pakuti mu Israyeli mukaŵa kusekelera kukuru.


text: 5 Ntheura Solomoni wakamalizga mulimo wose uwo wakeneranga kuchitira nyumba ya Yehova.+ Kufuma apo, Solomoni wakanjizga vinthu ivyo Davide wiske wakavipatura.+ Wakaŵika siliva, golide, na vinthu vinyake vyose mu vyakusungiramo chuma cha nyumba ya Chiuta waunenesko.+2 Pa nyengo yira, Solomoni wakawunganya ŵalara ŵa Israyeli, ŵakuru wose ŵa mafuko, ŵalongozgi ŵa nyumba za ŵawiskewo za Israyeli. Ŵakiza ku Yerusalemu kuti ŵatore likasa la phangano la Yehova kufuma mu Msumba wa Davide,+ ndiko kuti, Ziyoni.+3 Ŵanthu wose ŵa Israyeli ŵakawungana panthazi pa themba pa chiphikiro* icho chikuchitika mu mwezi wa 7.+4 Ntheura ŵalara wose ŵa Israyeli ŵakiza, ndipo Ŵalevi ŵakanyamura Likasa.+5 Ŵakatora Likasa, chihema chakukumanamo,+ na viteŵetero vyose vyakupatulika ivyo vikaŵa mu chihema. Ŵasembe* na Ŵalevi* ŵakavinyamura.6 Themba Solomoni na wumba wose wa Ŵaisrayeli awo ŵakachemeka kuzakakumana nalo ŵakaŵa panthazi pa Likasa. Ŵakapelekanga sembe+ zinandi chomene za mberere na ng’ombe mwakuti zikaŵa zakuti zingapendeka chara panji kuŵazgika.7 Penepapo ŵasembe ŵakanjizga likasa la phangano la Yehova mu malo ghake, mu chipinda chamukati chomene cha nyumba, Malo Ghatuŵa Chomene, kusi kwa mapapindo gha ŵakerubi.+8 Ntheura mapapindo gha ŵakerubi ghakatambazukira pa malo gha Likasa, mwakuti ŵakerubi ŵakasikizganga Likasa na michiko+ yake.9 Michiko yikaŵa yitali chomene mwakuti songo za michiko zikawonekeranga mu Malo Ghatuŵa panthazi pa chipinda chamukati chomene, kweni yikawonekeranga kuwaro yayi. Yichali nthena m’paka lero.10 Mu Likasa mukaŵavya kanthu kanyake padera pa malibwe ghapapati ghaŵiri agho Mozesi wakaŵikamo ku Horebu,+ apo Yehova wakachitanga phangano+ na Ŵaisrayeli ŵakati ŵafuma mu charu cha Eguputo.+11 Ŵasembe ŵakati ŵafuma mu malo ghatuŵa (pakuti ŵasembe wose awo ŵakaŵapo ŵakajituŵiska,+ kwambura kuwona gulu ilo ŵakaŵamo),+12 Ŵalevi wose ŵakwimba+ awo ŵakaŵa ŵakufuma mwa Asafu,+ Hemani,+ Yedutuni,+ na mu ŵana ŵawo na ŵabali ŵawo, ŵakavwara malaya ghasalu yiwemi, ndipo ŵakaŵa na makumbalo,* vyakwimbira vya vingwe, na ŵabango. Ŵakimilira chakumafumiro gha dazi kwa jotchero, ndipo ŵakaŵa pamoza na ŵasembe 120 ŵakulizga mbata.+13 Pa nyengo iyo ŵakulizga mbata na ŵakwimba ŵakalumbanga na kuwonga Yehova mwakukolerana, kweniso apo mazgu gha mbata, makumbalo, na vyakwimbira vinyake ghakapulikikwanga uku ŵakulumba Yehova, “pakuti ni muwemi, chifukwa lusungu* lwake lukukhalilira muyirayira,”+ penepapo nyumba, nyumba ya Yehova, yikazura bingu.+14 Ŵasembe ŵakatondeka kwima kuti ŵateŵete chifukwa cha bingu, pakuti uchindami wa Yehova ukazura nyumba ya Chiuta waunenesko.+


text: 31 Yakhobe wakapulika ŵana ŵa Labani ŵakuyowoya kuti: “Yakhobe watora vyose ivyo vikaŵa vya adada. Usambazi wose uwu wawusangira pa vinthu vya adada.”+2 Yakhobe wakalaŵiska chisko cha Labani, ndipo wakawona kuti Labani wamba kumulaŵiska na jiso liheni.+3 Sono Yehova wakati kwa Yakhobe: “Welera ku charu cha ŵawuso na ku ŵabali ŵako+ ndipo ine nilutilirenge kuŵa nawe.”4 Penepapo Yakhobe wakatuma uthenga kwa Rakelo na Leya kuti ŵize ku thondo uko wakaliskanga mskambo.5 Wakati kwa iwo:“Nawona kuti awiskemwe ŵakunilaŵiska na jiso liwemi yayi.+ Kweni Chiuta wa adada waŵa nane.+6 Imwe mukumanya makora kuti nateŵetera awiskemwe na nkhongono zane zose.+7 Awiskemwe ŵayezga kunipusika, ŵasintha malipiro ghane maulendo 10, kweni Chiuta wakaŵazomerezga chara kuti ŵanipweteke.8 Usange ŵayowoya kuti, ‘Zamathoto ndizo ziŵenge malipiro ghako,’ mbwenu mskambo wose ukababanga zamathoto. Para ŵayowoya kuti, ‘Zamidyelere ndizo ziŵenge malipiro ghako,’ mbwenu mskambo wose ukababanga zamidyelere.+9 Ntheura Chiuta wakatoranga viŵeto vya awiskemwe na kunipa ine.10 Para mbuzi zanakazi zikakhumbanga zanalume, mu maloto nkhinuska maso ghane ndipo nkhawona kuti mbuzi zanalume izo zikakweranga zanakazi zikaŵa zamidyelere, zamathoto, na zavibanga.+11 Penepapo mungelo wa Chiuta waunenesko wakanichema mu maloto kuti: ‘Yakhobe!’ ndipo ine nkhati: ‘Ndine pano.’12 Ndipo wakati: ‘Inuska maso ghako, wona, mbuzi zanalume izo zikukwera zanakazi ni zamidyelere, zamathoto, na zavibanga. Pakuti nawona vyose ivyo Labani wakukuchitira.+13 Ine ndine Chiuta waunenesko wa ku Beteli,+ uko ukaphakazga libwe na kulapa chilapo kwa ine.+ Sono wuka, fuma mu charu ichi, welera ku charu icho ukababikira.’”+14 Rakelo na Leya ŵakamuzgora kuti: “Kasi ise tiliso na chiharo chilichose mu nyumba ya adada?15 Asi ŵakutiwona kuti ndise ŵalendo kufuma apo ŵali kutiguliskira ndipo ŵakurya ndalama izo mukapeleka?+16 Usambazi wose uwo Chiuta wapoka kwa adada ngwithu na ŵana ŵithu.+ Ntheura imwe chitani chilichose icho Chiuta wamuphalirani kuti muchite.”+17 Penepapo Yakhobe wakawuka ndipo wakakwezga ŵana ŵake na ŵawoli ŵake pa ngamila.+18 Wakamba kukhwema viŵeto vyake vyose na kutora katundu yose uyo wakasanga,+ viŵeto ivyo wakavisanga mu Padani-aramu, na kuwelera kwa Yisake awiske mu charu cha Kenani.+19 Pa nyengo iyi, Labani wakaluta kukameta weya wa mberere zake, ndipo Rakelo wakiba vikozgo vya terafimu*+ vya awiske.+20 Kweniso Yakhobe wakamugwentha Labani Muaramu, wakamuphalira yayi kuti wachimbirenge.21 Wakachimbira na vyose ivyo wakaŵa navyo ndipo wakambuka Mlonga.*+ Wakalazga ku chigaŵa cha mapiri cha Giliyadi.+22 Pa zuŵa lachitatu, Labani wakaphalirika kuti Yakhobe wachimbira.23 Ntheura Labani wakatora ŵabali ŵake na kwamba kumuchimbilira. Ŵakenda ulendo wa mazuŵa 7 ndipo wakamusanga mu chigaŵa cha mapiri cha Giliyadi.24 Penepapo Chiuta wakiza kwa Labani Muaramu+ mu loto usiku,+ wakati kwa iyo: “Chenjera na ivyo uyowoyenge kwa Yakhobe, kwali ni viwemi panji viheni.”*+25 Labani wakamusanga Yakhobe apo wakajintha hema lake mu chigaŵa cha mapiri, ndipo Labani nayo pamoza na ŵabali ŵake ŵakazenga misasa mu chigaŵa cha mapiri cha Giliyadi.26 Labani wakati kwa Yakhobe: “Kasi wachita vichi? Chifukwa wuli wanigwentha na kutora ŵana ŵane nga mbazga awo ŵakoleka ku nkhondo?27 Chifukwa wuli ukachimbira mwachibisibisi na kunigwentha kwambura kuniphalira? Uniphalirenge mphanyi nkhalayirana nawe makora, kukwimbira zisumu, tung’oma, na bango.28 Kweni ukanipa mwaŵi yayi kuti nifyofyonthe ŵazukuru* ŵane na ŵana ŵane ŵanakazi. Wachita uchindere.29 Mphanyi namupwetekani, kweni Chiuta wa awiskemwe wanguyowoya nane usiku uno, wanguti, ‘Chenjera na ivyo uyowoyenge kwa Yakhobe, kwali ni viwemi panji viheni.’+30 Sono wanyamuka chifukwa chakuti wapukwa chomene kuwelera ku nyumba ya awuso, kweni chifukwa wuli wiba ŵachiuta ŵane?”+31 Yakhobe wakazgora Labani, wakati: “Chifukwa ntchakuti nkhachita wofi. Pakuti nkhati, ‘Muniphangenge ŵana ŵinu ŵanakazi.’32 Waliyose uyo mwamusanga na ŵachiuta ŵinu, wafwe. Pamaso pa ŵabali ŵithu, penjani pa ivyo nili navyo, ndipo torani icho ntchinu.” Kweni Yakhobe wakamanya yayi kuti Rakelo ndiyo wakiba.33 Ntheura Labani wakanjira mu hema la Yakhobe, mu hema la Leya, na mu hema la ŵazga ŵanakazi ŵaŵiri+ kweni wakaŵasanga yayi ŵangoza ŵake. Paumaliro wakafuma mu hema la Leya ndipo wakanjira mu hema la Rakelo.34 Kweni Rakelo wakatora vikozgo vya terafimu na kuviŵika mu chakukhalapo cha pa ngamila na kukhalapo. Labani wakapenja palipose mu hema la Rakelo, kweni wakavisanga yayi.35 Pamanyuma, wakati kwa awiske: “Mungakalipanga yayi fumu yane, ningawuka yayi chifukwa ivyo vikuchitikira ŵanakazi vyaniwira.”*+ Ntheura Labani wakapenjapenja kweni wakavisanga yayi vikozgo vya terafimu.+36 Yakhobe wakakwiya ndipo wakamuchenya Labani. Yakhobe wakati kwa Labani: “Kasi namubudirani vichi, ndipo namunangirani vichi kuti muchite kunichimbilira mwaukali nthena?37 Sono pakuti mwapenjapenja mu katundu wane yose, kasi mwasanga vichi icho ntcha mu nyumba yinu? Chiŵikani apa pamaso pa ŵabali ŵane na ŵabali ŵinu, ndipo ŵateruzge.38 Vyaka vyose 20 ivyo naŵa namwe, mberere zinu na mbuzi zinu zindasopozgepo,*+ ndipo nindaryepo mberere pa mskambo winu.39 Nindizepo nacho kwa imwe chiŵeto chilichose icho chatwazulika na vikoko.+ Nkhawezgerangapo nekha. Kwali chiŵeto chibika namuhanya panji chibika usiku, mukakhumbanga kuti niwezgerepo.40 Namuhanya dazi likaniwotchanga, nausiku nkhapimanga na mphepo, ndipo tulo tukachimbiranga mu maso ghane.+41 Ndimo nakhaliranga mu nyumba yinu vyaka 20 vyose ivi. Namuteŵeterani vyaka 14 chifukwa cha ŵana ŵinu ŵanakazi ŵaŵiri, vyaka 6 kuti munipeko viŵeto. Nyengo yose iyi mwasintha malipiro ghane maulendo 10.+42 Chiuta wa adada,+ Chiuta wa Abrahamu, Chiuta uyo Yisake wakumopa*+ walekenge kuŵa nane, mphanyi mwaniwezga mawoko ghawaka. Chiuta wawona suzgo lane na kufukafuka kwa mawoko ghane, lekani wangumuchenyani usiku uno.”+43 Labani wakamuzgora Yakhobe kuti: “Ŵana ŵanakazi aŵa mbane, ŵazukuru aŵa mbane, mskambo ngwane, ndipo chilichose icho ukuchiwona ntchane ndiposo ntcha ŵana ŵane ŵanakazi. Kasi aŵa, panji ŵana awo ŵababa ningaŵachitira wuli uheni muhanya uno?44 Sono zanga, tiye tichite phangano, iwe na ine, liŵenge ukaboni pakati pithu.”45 Ntheura Yakhobe wakatora libwe na kuliyimika kuŵa chikumbusko.+46 Yakhobe wakati ku ŵabali ŵake: “Torani malibwe.” Ndipo ŵakatora malibwe na kughawunjika. Pamanyuma ŵakalyera pa chiwunjiko cha malibwe ichi.47 Labani wakathya chiwunjiko chira Yegara-sahaduta,* kweni Yakhobe wakachithya Galidi.*48 Penepapo Labani wakati: “Chiwunjiko cha malibwe ichi mbukaboni pakati pa iwe na ine muhanya uno.” Lekani chikathyika kuti Galidi,+49 na Chigongwe cha Mulinda, chifukwa wakati: “Yehova waŵe maso pakati pa ine na iwe para talekana.50 Usange wamusuzga ŵana ŵane ndiposo usange wamwamba kutora ŵanakazi ŵanyake padera pa ŵana ŵane, nangauli palije munthu wakuŵa nase, kumbuka kuti Chiuta wamuŵa kaboni pakati pa iwe na ine.”51 Labani wakatiso kwa Yakhobe: “Wona chiwunjiko cha malibwe ichi, ndiposo libwe la chikumbusko ilo nimika pakati pa iwe na ine.52 Chiwunjiko cha malibwe ichi mbukaboni ndipo libwe la chikumbusko ili litichitirenge ukaboni+ kuti ine nijumphenge yayi chiwunjiko ichi kuti nizakakupweteke ndipo nawe ujumphenge yayi chiwunjiko ichi ndiposo libwe la chikumbusko ili kuti uzakanipweteke.53 Chiuta wa Abrahamu+ na Chiuta wa Nahori, ndiposo Chiuta wa awiskewo, weruzge pakati pithu.” Ndipo Yakhobe wakalapa mwa Uyo wiske, Yisake, wakamopanga.*+54 Pamanyuma, Yakhobe wakapeleka sembe mu phiri ndipo wakachema ŵabali ŵake kuti ŵarye chingwa. Ŵakarya na kugona kwenekuko ku phiri.55 Kweni Labani wakawuka mulenjilenji, wakafyofyontha ŵazukuru*+ ŵake na ŵana ŵake ŵanakazi na kuŵatumbika.+ Ndipo Labani wakafumako na kuwelera kukwake.+


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
34 Ntheura Elihu wakalutilira kuzgora, wakati:
2 “Pulikani mazgu ghane, imwe ŵavinjeru,
Nipulikani, imwe mukumanya vinandi.
3 Pakuti khutu likuyezga mazgu,
Nga umo lulimi lukuchetera chakurya.
4 Tiyeni tisande tekha icho ntchakunyoloka,
Tiyeni tidumure pakati pithu icho ntchiwemi.
5 Pakuti Yobu wati, ‘Ndine murunji,+
Kweni Chiuta waninora urunji.+
6 Kasi ningateta umo cheruzgo chane chikwenera kuŵira?
Chilonda chane ntchambura kupora nangauli nindanange.’+
7 Kasi ni munthu nju wakuyana na Yobu,
Mweneuyo wakumwa muyuyuro nga ni maji?
8 Wakwendezgana na ŵakuchita viheni,
Ndipo wakuchezga na ŵanthu ŵaheni.+
9 Pakuti wati, ‘Munthu wakusanga chandulo chara
Para wakuyezga kukondweska Chiuta.’+
10 Ntheura nipulikani, imwe ŵanthu ŵakumanya tunthu:
Chiuta waunenesko wangachita uheni chara,+
Wankhongonozose wangachita kwananga chara!+
11 Pakuti wakupeleka njombe kwa munthu kuyana na milimo yake,+
Na kumuwezgera kuyana na nthowa zake.
12 Enya nadi, Chiuta wangachita uheni chara,+
Wankhongonozose wakubendezga urunji chara.+
13 Ni njani uyo wakamuŵika kuti walaŵilirenge charu chapasi,
Ni njani uyo wakamupa mazaza pa charu chose?
14 Chiuta waŵenge kuti wakuŵika maghanoghano ghake pa ŵanthu,
Waŵenge kuti wakuwunjika mzimu na mvuchi wawo kwa iyo,+
15 Mphanyi ŵanthu wose ŵaparanyikira lumoza,
Mphanyi ŵanthu wose ŵawelera ku fuvu.+
16 Ntheura usange ndimwe ŵakumanya tunthu, pulikizgani ichi,
Tegherezgani chomene icho nkhuyowoya.
17 Kasi uyo wakutinkha urunji wangawusa,
Panji mungasuska wankhongono uyo ni murunji?
18 Kasi mungaphalira themba kuti, ‘Ndiwe wawakawaka’?
Panji kuphalira ŵakuchindikika kuti, ‘Ndimwe ŵaheni’?+
19 Pali Yumoza uyo wakutemwera ŵakaronga chara,
Uyo wakupatura chara pakati pa ŵasambazi na ŵakavu,+
Chifukwa wose ni mulimo wa mawoko ghake.+
20 Pakati pa usiku+ ŵangafwa mwamabuchi,+
Ŵakuphupa chomene na kufwa,
Nanga mbankhongono ŵakufumiskikapo, kweni na mawoko gha munthu chara.+
21 Pakuti maso gha Chiuta ghali pa nthowa za munthu,+
Wakuwona mendero ghake ghose.
22 Kulije mdima panji chisi chikuru
Uko ŵaheni ŵangabisamako.+
23 Chifukwa Chiuta wandamutemere nyengo munthu waliyose
Yakuti wawonekere panthazi pake na kweruzgika.
24 Wakuphyora ŵankhongono kwambura kufumbilira,
Na kwimika ŵanyake mu malo ghawo.+
25 Pakuti wakumanya ivyo ŵakuchita,+
Wakuŵagodobora mu usiku, ndipo ŵakudinyika.+
26 Wakuŵatimba chifukwa cha uheni wawo,
Wakuŵatimbira pa malo agho wose ŵangawona,+
27 Chifukwa ŵaleka kumulondezga,+
Ndipo ŵakuŵikako mahara chara ku nthowa zake.+
28 Ŵakuchitiska ŵakavu kuti ŵamulilire,
Mwakuti wakupulika kulira kwa awo ŵakuyuzgika.+
29 Para Chiuta wakhala chete, ni njani wangamususka?
Para wabisa chisko chake, ni njani wangamuwona?
Vikuyana waka, kwali wabise chisko chake ku mtundu panji ku munthu payekha,
30 Kuti munthu wambura kopa Chiuta waleke kuwusa,+
Panji kuthya ŵanthu vipingo.
31 Kasi munthu wangayowoya kwa Chiuta kuti,
‘Nalangika nangauli nindanange chilichose,+
32 Nisambizgani icho natondeka kuchiwona,
Usange nananga chinthu chinyake, nizamuwerezgaso chara’?
33 Kasi wamupani njombe pa mazgu ghinu uku mwakana cheruzgo chake?
Musankhe mwekha, ine chara.
Ntheura niphalirani icho mukuchimanya makora.
34 Ŵanthu ŵakumanya tunthu ŵayowoyenge kwa ine,
Wavinjeru yose uyo wakunipulika,
35 ‘Yobu wakuyowoya kwambura kumanya,+
Ndipo mazgu ghake ngambura mahara.’
36 Yobu wayezgeke mwakukwana
Chifukwa mazgoro ghake ghakuyana na gha ŵanthu ŵaheni.
37 Pa kwananga kwake wakusazgapo chigaluka,+
Wakukuŵa mapi pamaso pithu mwachigong’oska,
Ndipo wakwandaniska mazgu ghake kwimikana na Chiuta waunenesko.”+
Tumizgani
Tumizgani
Yobu 34
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=18&Chapter=34&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D18%26Chapter%3D34%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
MUTU 105
Wakasambizga vya Chipulikano Kwizira mu Khuni la Mkuyu
MATEYU 21:19-27 MARIKO 11:19-33 LUKA 20:1-8
KHUNI LAKUFOTA LA MKUYU LIKAWOVWIRA PAKUSAMBIZGA VYA CHIPULIKANO
ŴANTHU ŴAKASUSKA MAZAZA GHA YESU
Yesu wakafumako ku Yerusalemu pa Mande mise, ndipo wakawelera ku Betaniya ku chikhizga cha kumafumiro gha dazi kwa Phiri la Maolive. Usiku wakwenera kuti wakagona ku nyumba ya ŵabwezi ŵake Lazaro, Mariya na Marita.
Mulenji pa Nisani 11, Yesu na ŵasambiri ŵake ŵakamba kwenda kuwelera ku Yerusalemu, ndipo kakaŵa kaumaliro kuŵa mu tempile. Ili likaŵa zuŵa laumaliro kupharazga pakweru pambere ŵandachite Paska, na kwambiska Chikumbusko cha nyifwa yake. Pamasinda wakasuzgika na kukomeka.
Apo ŵakendanga kufuma ku Betaniya kujumpha Phiri la Maolive kulazga ku Yerusalemu, Petrosi wakawona khuni ilo Yesu wakalitemba mulenji wa mayiro ghake. Wakati: “Rabi wonani, khuni la mkuyu lira mukalitemba lafota.”—Mariko 11:21.
Kweni chifukwa wuli Yesu wakatemba khuni na kufota? Ivyo wakazgora vikavumbura chifukwa chake. Iyo wakati: “Nadi nkhumuphalirani, usange muli na chipulikano ndipo mukukayika chara, muchitenge icho nachita ku khuni la mkuyu pera chara, kweniso usange mungayowoya ku phiri ili kuti, ‘Nyamuka ndipo uponyeke mu nyanja,’ chichitikenge. Ndipo vinthu vyose ivyo mukupempha mu lurombo, mupokerenge para muli na chipulikano.” (Mateyu 21:21, 22) Ntheura Yesu wakawerezgaposo fundo iyo wakayowoya kale pakwamba kuti para munthu wali na chipulikano wangasezga phiri.—Mateyu 17:20.
Ntheura pakupangiska khuni kufota, Yesu wakasambizga sambiro lakuzirwa chomene lakuti ntchakukhumbikwa kuŵa na chipulikano mwa Chiuta. Iyo wakati: “Vinthu vyose ivyo mukulomba na kupempha, muŵe na chipulikano kuti mwapokera kale, ndipo muŵenge navyo.” (Mariko 11:24) Ili likaŵa sambiro lakuzirwa chomene ku ŵalondezgi wose ŵa Yesu. Likaŵa la pa nyengo yake chifukwa ŵapositole ŵakaŵa pafupi kukumana na masuzgo ghanandi. Kweniso tikutorapo sambiro linyake pa nkhani ya kufota kwa khuni la mkuyu na chipulikano.
Nga ni khuni la mkuyu, mtundu wa Israyeli ukaŵa na kawonekero kakupusika. Ŵanthu ŵara ŵakachita phangano na Chiuta, ndipo ŵakawonekanga nga ŵakulondezga Dango lake. Kweni mtundu wose wa Israyeli ukalongora kuti ulije chipulikano kweniso vipambi viwemi. Ŵakamukana nanga ni Mwana wa Chiuta! Ntheura apo wakachitiska khuni kufota, Yesu wakalongora ivyo vizamuchitikira mtundu wa Israyeli uwu uwo ukaŵavya vipambi kweniso chipulikano.
Nakalinga, Yesu na ŵasambiri ŵake ŵakanjira mu Yerusalemu. Nga umo wakachitiranga nyengo zose, Yesu wakanjira mu tempile na kwamba kusambizga. Ŵalara ŵa ŵasembe na ŵalara ŵa ŵanthu ŵakwenera kuti ŵakakumbukanga ivyo Yesu wakachita na ŵakusintha ndalama. Ntheura ŵakamufumba kuti: “Kasi ukuchita vinthu ivi na mazaza wuli? Ndipo ni njani wakakupa mazaza ghakuchitira vinthu ivi?”—Mariko 11:28.
Yesu wakazgora kuti: “Nimufumbaninge fumbo limoza. Munizgore ndipo nane nimuphaliraninge mazaza agho nkhuchitira vinthu ivi. Kasi ubatizo wa Yohane ukafuma kuchanya panji ku ŵanthu? Nizgorani.” Nkhani yikaŵazgokera. Ntheura ŵakamba kudumbirana pakati pawo, ŵakati: “Usange titenge, ‘Ukafuma kuchanya,’ iyo watenge, ‘Ipo mukalekerachi kumugomezga?’ Kweni usange titenge, ‘Ukafuma ku ŵanthu’?” Ŵakawopanga mzinda, chifukwa wose aŵa ŵakawonanga Yohane kuti wakaŵa ntchimi nadi.”—Mariko 11:29-32.
Ŵalwani ŵa Yesu aŵa chakuzgora chikaŵasoŵa. Ntheura ŵakati: “Tikumanya chara.” Yesu wakati: “Mbwenu nane nimuphaliraninge chara mazaza agho nkhuchitira vinthu ivi.”—Mariko 11:33.


text:
Nkhani Nambara 12: Ŵanthu Ŵakazenga Gongwe Likuru
Vilimika vinandi vikajumphapo. Ŵana ŵa Nowa ŵakaŵa na ŵana ŵanandi. Ŵana ŵawo ŵakakura ndipo nawoso ŵakaŵa na ŵana ŵanandi. Mwambura kucedwa ŵanthu ŵakandana pa caru.
Yumoza wa ŵanthu aŵa wakaŵa muzukuru civu wa Nowa, zina lake Nimurodi. Wakaŵa munthu muheni uyo wakakomanga nyama na ŵanthu wuwo. Ndiposo, Nimurodi wakajiŵika yekha fumu kuwusa pacanya pa ŵanthu ŵanyake. Ciuta wakamutemwa yayi Nimurodi.
Ŵanthu wose pa nyengo yira ŵakayowoyanga ciyowoyero cimoza. Nimurodi wakakhumbanga kuti ŵanthu wose ŵakhalenge pamoza mwakuti waŵawusenge. Kasi ukumanya ico wakacita? Wakaphalira ŵanthu kuti ŵazenge msumba na gongwe likuru mukati mwake. Wona pa cithuzithuzi apa ŵakuwumba njerwa.
Yehova Ciuta wakakondwa cara na kuzenga uku. Ciuta wakakhumba kuti ŵanthu ŵabalalike na kukhala pa caru cose. Kweni ŵanthu ŵakati: ‘Izani kuno! Tiyeni tijizengere msumba na gongwe litali mupaka ku mtambo. Mwantheura timanyikwenge!’ Ŵanthu ŵakakhumbanga kuti ŵapike nchindi, m’malo mwa Ciuta.
Mwantheura Ciuta wakaŵalekeska ŵanthu kuzenga gongwe. Kasi ukumanya umo wakacitira ici? Wakaŵapangiska kuyowoya viyowoyero vyakupambanapambana, m’malo mwa ciyowoyero cimoza. Ŵanthu ŵakaleka kupulikana yumoza na munyake. Ici ndico cifukwa cake msumba wawo ukacemeka Babele, panji Babulone, kung’anamura “Nthimbanizgo.”
Ŵanthu ŵakayamba kuwukamo mu Babele. Ŵanthu awo ŵakayowoyanga ciyowoyero cimoza ŵakaluta na kukakhala pamoza.
Genesis 10:1, 8-10; 11:1-9.
Mafumbo
- Kasi Nimurodi wakaŵa njani, ni mwauli umo Ciuta wakamuwonera?
- Mwakuyana na cithuzithuzi ici, nchifukwa wuli ŵanthu ŵakawumbanga njerwa?
- Cifukwa wuli Yehova wakakondwa yayi na nchito ya kuzenga iyi?
- Ni mwauli umo Ciuta wakalekeskera ŵanthu kuzenga gongwe?
- Kasi zina la msumba uwu likaŵa vici, ndipo zina ili likung’anamuraci?
- Nchivici cikacitikira ŵanthu apo Ciuta wakatimbanizga ciyowoyero cawo?
Mafumbo ghanyake
- Ŵazgani Genesis 10:1, 8-10.
Kasi ni nkharo wuli iyo Nimurodi wakalongora, ndipo tikusambirapo vici lero? (Zinth. 3:31)
- Ŵazgani Genesis 11:1-9.
Kasi ni cilato wuli ico ŵakaŵa naco pakuzenga gongwe, nchifukwa wuli nchito yawo yikatondeka? (Gen. 11:4; Zinth. 16:18; Yoh. 5:44)


text:
ŴAŴAZGI ŴITHU ŴAKUFUMBA KUTI . . .
Cifukwa Wuli Ciuta Wakulekelera Ŵamazaza Kusuzga Ŵanthu Ŵapasi?
Mu Baibolo muli nkhani zinyake izo zikulongosora kuti ŵanthu ŵamazaza, ŵakalyeranga masuku pa mutu ŵanthu ŵapasi. Wonani ivyo vikacitikira Naboti. * Themba la Israyeli Ahabu, likazomerezga muwoli wake Yezebeli kuti wakome Naboti pamoza na ŵana ŵake mwakuti ilo litore munda wampheska. (1 Mathemba 21:1-16; 2 Mathemba 9:26) Cifukwa wuli Ciuta wakazomerezga vinthu viheni ivi kuti vicitike?
“Ciuta . . . wangateta cara.”—Tito 1:2
Tiyeni tiwone cifukwa cimoza cakuzirwa: Ciuta wangateta cara. (Tito 1:2) Kasi fundo iyi yikukolerana wuli na nkhani iyi? Cakuti timanye nchakuti, pakwamba Ciuta wakacenjezga Adamu na Eva kuti usange ŵalekenge kumupulikira, ŵafwenge. Ndipo ŵakafwa nadi, nakuti nyifwa yawusa pakati pithu kwamba apo ucigaluka ukacitikira mu munda wa Edeni. Munthu wakwamba kufwa wakaŵa Abelu. Kweni wakafwa cifukwa cakuti mukuru wake wakamucitira nkhaza.—Genesis 2:16, 17; 4:8.
Kwamba kale, Baibolo likuti munthu wakupweteka munyake pa kumuwusa. (Mupharazgi 8:9) Ivyo Baibolo likuyowoya ndivyo vikucitika. Yehova wakacenjezgerathu mtundu wa Israyeli kuti ŵanthu awo ŵaŵawusenge ŵaŵasuzgenge na kwamba kulilira kwa iyo. (1 Samuel 8:11-18) Nanga ni Themba lavinjeru Solomoni nalo likasuzganga ŵanthu kuti ŵapelekenge msonkho wa zanimuwone. (1 Mathemba 11:43; 12:3, 4) Pakaŵaso mathemba ghanyake ghaheni comene agho ghakasuzganga ŵanthu. Yumoza wawo ni Ahabu.Ghanaghanirani fundo iyi: Ciuta wakanizgenge mathemba ghose agha kuleka kusuzga ŵanthu, asi mphanyi wakawoneka kuti ni mutesi?
Munthu wakupweteka munyake pa kumuwusa.—Mupharazgi 8:9
Kumbukaniso kuti Satana nayo wakuti ŵanthu ŵakusopa Ciuta pakawa yayi. (Job 1:9, 10; 2:4) Ntheura usange Ciuta wangavikilira ŵanthu ŵake ku masuzgo ghose, asi viwonekenge nga Satana wakuneneska? Kweniso usange Ciuta wangavikilira waliyose ku masuzgo, asi ivyo wakuyowoya mphanyi vikuwoneka kuti ni vyautesi? Ciuta wacitenge nthena, mphanyi ŵanthu ŵakuwona kuti ŵangajiwusa makora waka kwambura iyo. Kweni Baibolo likuti ŵanthu ŵangajiwusa ŵekha yayi. (Yeremiya 10:23) Para Ufumu wa Ciuta wiza, vinthu vyambura urunji vyose vizamumalira penepapo.
Kasi cikung’anamura kuti Ciuta vikumukhwaska yayi para ŵamazaza ŵakuticitira viheni? Vikumukhwaska comene. Wonani vinthu viŵiri ivyo wakucita. Cakwamba iyo wakuwona vyose ivyo vikucitika. Lekani Baibolo likulongosora vyose ivyo Yezebeli wakacita kuti wakome Naboti. Kweniso Baibolo likuvumbura kuti pali munthu munyake wankhongono uyo wakucitiska ŵanthu kuti ŵacitenge vinthu viheni. (Yohane 14:30; 2 Ŵakorinte 11:14) Baibolo likuti munthu uyu ni Satana Dyabulosi. Pakuti tamanya uyo wakukhuŵilizga ŵanthu kuti ŵacitenge viheni kweniso kuyungwiska ŵanyawo, vikutovwira kuti ise tileke kucitako. Ntheura, tikulindilira kuzakakondwa na umoyo uwemi munthazi.
Caciŵiri, Ciuta wali kulayizga kuti wazamumazga viheni vyose ivyo ŵanthu ŵakucitira ŵanyawo. Umo wakavumbulira viheni ivyo Ahabu, Yezebeli na ŵanyake wose ŵakacita kweniso cilango ico wakaŵapa, vikutipa cigomezgo kuti walekelerenge yayi wose awo ŵakucita viheni. (Salmo 52:1-5) Ciuta walayizga kuti wazamunozga vyose ivyo vyanangika cifukwa ca masuzgo agha. Ntheura ŵanthu awo ŵakumutemwa ŵazamusuzgikaso yayi. * Nakuti munthu wakugomezgeka Naboti pamoza na ŵana ŵake ŵazamukhala mu paradiso pa caru capasi umo vinthu viheni vyose vizamuŵa kuti vyafumamo.—Salmo 37:34.
^ ndime 3 Wonani nkhani ya mutu wakuti: “Londezgani Cipulikano Cawo,” mu magazini yeneyiyi.
^ ndime 8 Wonani cipaturo 11 mu buku lakuti, Kasi Baibolo Likusambizgaci Comenecomene. Lakulembeka na Ŵakaboni ŵa Yehova.


text:
VYAKUSAZGIRAPO
Kasi Ŵanthu Ŵali Nadi na Mzimu Uwo Ukulutilira Kuŵa Wamoyo Para Ŵafwa?
PARA mwapulika lizgu lakuti “mzimu,” kasi ntchivichi chikwiza mu maghanoghano ghinu? Ŵanandi ŵakugomezga kuti tili na chinthu chinyake mukati mwithu icho chikulutilira kuŵa chamoyo para munthu wafwa. Ŵakughanaghana kuti para munthu wafwa, chinthu chinyake chambura kuwoneka chikufumamo mu thupi na kulutilira kukhala chamoyo kunyake. Pakuti maghanoghano agha ghali palipose, ŵanandi ŵakuzizwa para ŵasambira kuti Baibolo likuti uwu mbutesi. Kasi Baibolo likusambizga kuti mzimu ni vichi?
Awo ŵakalemba Baibolo para ŵakukhumba kuyowoya za mzimu ŵakalembanga lizgu la Chihebere lakuti ruʹach na lizgu la Chigiriki lakuti pneuʹma. Baibolo likutiphalira ivyo mazgu agha ghakung’anamura. Mwachiyelezgero, lemba la Salimo 104:29 likuti: ‘Usange [Yehova] wafumiskamo mzimu [ru’ach] wawo, vikufwa na kuwelera ku fuvu.’ Ndipo pa Yakobe 2:26 pakuti, “thupi kwambura mzimu [pneuʹma] ndakufwa.” Mu mavesi agha, “mzimu” ukung’anamura nkhongono iyo yikupangiska thupi kuŵa lamoyo. Thupi kwambura mzimu, ndakufwa. Mu Baibolo, mazgu ghakuti ruʹach ghali kung’anamulika kuti “mzimu” pera yayi. Ghakung’anamulikaso kuti “mvuchi wa umoyo,” panji “nkhongono ya umoyo.” Mwachiyelezgero, pakuyowoya za Chigumula cha mu nyengo ya Nowa, Chiuta wakati: “Ine nitumenge chigumula cha maji pa charu chapasi icho chiparanyenge chilichose icho chili na mvuchi wa umoyo [ru’ach].” (Genizesi 6:17; 7:15, 22) Ntheura, “mzimu” ni nkhongono ya umoyo iyo yikuŵa mu vyamoyo vyose.
Kuti thupi ligwire ntchito, likukhumbikwira mzimu panji kuti nkhongono. Ivi vikuyanako waka na wayilesi iyo yikwendera mabatiri panji magesi. Kuti yilire yikukhumbikwira mabatiri panji magesi. Para mwaŵikamo mabatiri na kuyijura, yikwamba kulira. Kwambura mabatiri, wayilesi yingalira yayi. Ndimo vikuŵiraso na wayilesi iyo yikwendera magesi. Para ŵakhulako nthambo ku magesi, nayo yikuleka kulira. Thupi lithu nalo likukhumbikwira mzimu panji kuti nkhongono ya umoyo kuti ligwire ntchito. Nga umo viliri na magesi panji mabatiri, mzimu ukupulika yayi nesi kughanaghana. Mzimu ni nkhongono waka, ni munthu yayi. Kweni Baibolo likuti kwambura mzimu, panji kuti mvuchi wa umoyo, mathupi ghithu ‘ghakufwa, na kuwelera ku fuvu.’
Pakuyowoya za nyifwa ya munthu, lemba la Mupharazgi 12:7 likuti: “Fuvu [thupi la munthu] likuwelera ku dongo, nga umo likaŵira, ndipo mzimu ukuwelera kwa Chiuta waunenesko uyo wakawupeleka.” Para mzimu panji kuti nkhongono ya umoyo yafumamo mu thupi, thupi likufwa ndipo likuwelera ku dongo uko likafuma. Nkhongono ya umoyo nayo, yikuwelera kwa Chiuta uko yikafuma. (Yobu 34:14, 15; Salimo 36:9) Fundo iyi yikung’anamura kuti nkhongono ya umoyo yikuluta nadi kuchanya yayi. Kweni yikung’anamura kuti Yehova Chiuta ndiyo wali na nkhongono za kuwuska munthu uyo wafwa. Tingayowoyaso kuti umoyo wake uli mu mawoko gha Chiuta. Ni Chiuta pera wali na nkhongono za kuwezgeramo umoyo [mzimu], panji kuti nkhongono ya umoyo mwa munthu.
Ntchakupembuzga chomene kumanya kuti Chiuta wazamuwuska wose awo ŵali mu “madindi.” (Yohane 5:28, 29) Pa nyengo iyo Yehova wazamuwuska ŵakufwa, wazamuŵawuska na thupi liphya na kuŵikamo mzimu, panji kuti nkhongono ya umoyo. Ŵanthu ŵazamukondwa chomene para ŵakufwa ŵazakawuka.
Para mukukhumba kumanya vinandi ivyo Baibolo likung’anamura para likuzunura lizgu lakuti “mzimu,” wonani burosha lakuti Ntowa Yakuya ku Umoyo Wamuyirayira—Kasi Mwayisanga? peji 12-14, kweniso buku la Kukambitsirana za m’Malemba peji 319-323, mabuku ghose agha ngakupharazgika na Ŵakaboni ŵa Yehova.


text:
IVYO VIKUCHITIKA MU CHARU | EUROPE
Nkhani za ku Europe
Ŵanthu ŵa ku Europe ndiwo ŵakatemwanga chomene kusopa, kweni sono ŵanthu ŵanandi chomene ŵakusopa yayi. Ndipouli, nkhani zinyake izo zikuchitika ku Europe zikukolerana na ivyo Baibolo likuyowoya. Panji ivi vingamutindikani.
Uwemi wa Mazgu gha Mama
Ŵanthu ŵanyake ku Milan, Italy, ŵali kubowozga kuti ŵabonda awo ŵababika ŵateta (ŵamapilimu) ŵakuŵa makora usange ŵapulika mazgu gha ŵanyinawo kwizira pa kachisulo ako ŵakuŵika pa woko la ŵabonda aŵa para ŵali ku chipatala. Na nthowa iyi ŵakukhumba kumanya umo kabonda kakamanyiranga mazgu gha nyina apo kakaŵa munthumbo. Iwo ŵakati: “Para ŵabonda aŵa ŵatendekera kupulika mazgu gha ŵanyinawo, ŵakuŵa makora.”
IVYO BAIBOLO LIKUYOWOYA: “Natuniska na kuchetamiska umoyo wane nga ni mwana wakulumulika uyo wali na nyina.”—Salimo 131:2.
Kasi Ndikuti Ŵakusambizga Ŵana Kujitemwa?
Ku Netherlands, ŵakachita kafukufuku pa ŵana 565 kuti ŵawone umo ŵakukhwaskikira na ivyo ŵapapi ŵawo ŵakuŵaphalira. Vikawoneka kuti ŵana awo ŵapapi ŵawo ŵakuŵaphalira kuti “mbapachanya chomene kuluska ŵana ŵanyawo” kweniso kuti mbana awo ŵanthu ŵakwenera “kuŵachindika” ŵakachita makora chomene pa mayeso kuluska ŵanyawo chifukwa cha kujitemwa. Kweniso ŵakajiwonanga kuti mbapachanya ndipo ŵanyawo ŵakwenera kuŵachindika. Uyo wakambiska kafukufuku uyu wakati: “Para ŵapapi ŵakuphalira ŵana ŵawo kuti mbapachanya, ŵana ŵakugomezga nadi. Kweni kuchita nthena nkhukoma mwana.”
IVYO BAIBOLO LIKUYOWOYA: “Nkhuphalira waliyose wa imwe kuti waleke kujighanaghanira mwakujumphizga kuluska umo wakwenera kughanaghanira. Kweni waghanaghanenge mwakwenelera.”—Ŵaroma 12:3.
Ŵanthu ŵa VYaka 100 AWO Ŵakukhumba Nipera Kuŵa Ŵamoyo
Lipoti la yunivesite ya Heidelberg ku Germany likulongora kuti ŵanthu awo ŵali na vyaka 100 ŵakukhumbisiska nipera kuŵa ŵamoyo nangauli ŵakulwaralwara kweniso ŵakutondeka kuchita vinandi. Pa ŵanthu ŵa vyaka 100 awo ŵakafumbika, ŵatatu pa ŵanayi ŵakulongora kuti ŵakukhumbisiska kuŵa ŵamoyo ndipo ŵakachitanga vyose ivyo ŵangafiska. Ŵakachitanga ivyo ŵakukhumba, ŵakagomezganga kuti ŵachali na vyaka vinandi kunthazi ndipo ŵakawonanga kuti umoyo ngwakuzirwa. Kweniso ŵakaleka yayi kulondezga chisopa chawo na kusungilira makhaliro ghawemi.
FUNDO YAKUGHANAGHANIRAPO: Nga umo lemba la Mupharazgi 3:11 likuyowoyera, kasi khumbo ilo tili nalo lakuti tilutilire kuŵa ŵamoyo likutiphalira vichi?


text:
Kasi Mukughanaghana Kuti Vinthu Viŵenge Wuli Kunthazi?
Kasi caru . . .
cikhalilirenge nthena?
cihenipirengehenipirenge?
ciŵengeko makora?
IVYO BAIBOLO LIKUYOWOYA
“Ciuta . . . wazamufyura sozi lililose ku maso ghawo, ndipo nyifwa yizamuŵakoso cara, nesi kutengera panji kutampha nesi vyakuŵinya vizamuŵakoso cara. Vinthu vyakale vyafumapo.”—Uvumbuzi 21:3, 4, Mang’anamuliro gha Caru Ciphya.
VYANDULO IVYO MUZAMUSANGA CIFUKWA CA LAYIZGO ILI
Nchito yiwemi kweniso yakukhorweska.—Yesaya 65:21-23.
Umoyo wambura kulwara panji suzgo linyake lililose.—Yesaya 25:8; 33:24.
Umoyo wamuyirayira na kukondwa na mbumba yinu na ŵabwezi ŵinu.—Salmo 37:11, 29.
KASI TINGAGOMEZGA NADI IVYO BAIBOLO LIKUYOWOYA?
Enya. Pali vifukwa vinandi, kweni tiyowoyengepo viŵiri:
Ciuta wali na nkhongono kucita ivyo walayizga. Mu Baibolo, ni Yehova Ciuta pera uyo wakucemeka “Wankhongonozose,” cifukwa wali na nkhongono zambura cigoti. (Uvumbuzi 15:3) Mwantheura, wangacita ivyo walayizga. Wasinthenge caru kuti ciŵe ciwemi. Nga umo Baibolo likuyowoyera, “kwa Ciuta vinthu vyose ni vyamacitiko.”—Mateyu 19:26.
Ciuta ngwakukhumbisiska kufiska ivyo walayizga. Mwaciyelezgero, Yehova ‘ngwakunweka’ kuwuska ŵanthu awo ŵali kufwa.—Job 14:14, 15.
Baibolo likuyowoyaso kuti Yesu wakacizganga ŵalwari. Cifukwa wuli wakacitanga nthena? Cifukwa wakakhumbanga. (Mariko 1:40, 41) Yesu wakatolera nkhanira ndendende wunthu wa Awiske. Nayo wakakhumbisiskanga kovwira awo ŵakusuzgika.—Yohane 14:9.
Mwantheura, tikukayika yayi kuti Yehova na Yesu ŵakukhumba kutovwira kuti tizakaŵe na umoyo uwemi kunthazi!—Salmo 72:12-14; 145:16; 2 Petrosi 3:9.
FUNDO YAKUTI MUGHANAGHANIREPO
Kasi Ciuta wazamucita wuli kuti wasinthe vinthu pa caru kuti viŵe makora?
Baibolo likuzgora fumbo ili pa MATEYU 6:9, 10 na DANIEL 2:44.
Manyani Vinandi
Kasi Chiuta Wachitengechi na Charu Ichi?
Baibolo likuyowoya chifukwa icho Chiuta wakalengera charu, kweniso kuti masuzgo ghamalenge, charu chizamuŵa paradiso na ŵanthu awo ŵazamukhalamo.
Kasi Ufumu wa Chiuta Ni Vichi?
Kasi Fumu ni njani? Kasi Ufumu wa Chiuta uzamuchita vichi?


text:
KASI BAIBOLO LIKUSAMBIZGACHI? (VYAKOVWIRA PAKUSAMBIRA)
KASI BAIBOLO LIKUSAMBIZGACHI?
Kasi Ŵakutemweka Ŵinu Awo Ŵali Kufwa Ŵazamuwuka? (Chigaŵa 1)
Nkhani iyi yafuma mu buku la Kasi Baibolo Likusambizgachi Chomenechomene? mutu 7.
Fufuza usange ntchakwenelera kuŵa na chitima para mubali wako wafwa, kweniso umo Chiuta wazamuwuskirapo chitima.
Vinyake
Wonani Umoyo Nga Umo Chiuta Wakuwuwonera (Chigaŵa 2)
Nkhani iyi yikovwirenge kughanaghanira ivyo ukugomezga pa nkhani ya ndopa kweniso ivyo ungachita na ndopa. Yikovwirenge kulongosora ivyo ukugomezga.
Kasi Ufumu wa Chiuta ni Vichi? (Chigaŵa 2)
Kasi Ufumu wa Chiuta wachitapo vichi? Kasi uzamuchita vichi kunthazi?
Kasi Tili mu “Mazuŵa Ghaumaliro”? (Chigaŵa 1)
Ŵanyake ŵakugomezga yayi kuti tili mu mazuŵa ghaumaliro. Kasi ungayowoya vichi kuti uŵasimikizgire kuti vinthu viheni vili pafupi kumara?


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Ŵasembe ŵakupangana kukoma Yesu (1, 2)
-
Kupungulira mafuta ghakununkhira pa Yesu (3-9)
-
Yudasi wakupeleka Yesu (10, 11)
-
Paska laumaliro (12-21)
-
Mugonero wa Fumu (22-26)
-
Wakuyowoyerathu kuti Petrosi wazamumukana (27-31)
-
Yesu wakulomba mu Getisemane (32-42)
-
Yesu wakakika (43-52)
-
Kweruzgika panthazi pa Khoti Likuru (53-65)
-
Petrosi wakukana Yesu (66-72)
14 Sono kukakhala mazuŵa ghaŵiri kuti Paska+ na Chiphikiro cha Vingwa Vyambura Nthukumusi+ vichitike.+ Ŵalara ŵa ŵasembe na ŵalembi ŵakapenjanga umo ŵangamukolera mwauchenjezi na kumukoma.+
2 Pakuti ŵakatenge: “Tingamukoranga pa chiphikiro yayi chifukwa ŵanthu ŵangawuska chivulupi.”
3 Apo wakaŵa ku Betaniya mu nyumba ya Simoni wavyoni, apo wakaryanga chakurya, kukiza mwanakazi uyo wakaŵa na supa yasangalawe. Mu supa yira mukaŵa mafuta ghakununkhira, gha narido mwenecho, gha mtengo wapatali. Mwanakazi wakaswa supa yasangalawe na kwamba kupungulira mafuta pa mutu wa Yesu.+
4 Pakaŵa ŵanyake awo ŵakakwiya ndipo ŵakati kwa yumoza na munyake: “Kasi mafuta ghakununkhira ghasakazikirachi?
5 Chifukwa mphanyi mafuta ghakununkhira agha ghaguliskika ndalama zakujumpha madinari 300 na kuzipeleka ku ŵakavu.” Ndipo ŵakamukwiyira chomene mwanakazi.
6 Kweni Yesu wakati: “Mulekani. Mukumusuzgirachi mwanakazi uyu? Wanichitira mulimo uwemi.+
7 Chifukwa ŵakavu muŵenge nawo nyengo zose,+ ndipo mungaŵachitira chiwemi nyengo yiliyose iyo mwakhumbira, kweni ine muŵenge nane nyengo zose yayi.+
8 Wachita icho wakwaniska. Mwanakazi uyu wapungulirathu mafuta ghakununkhira agha pa thupi lane kuti liŵe lakunozgeka kukasungika.+
9 Nadi nkhumuphalirani, kulikose uko makani ghawemi ghakupharazgika mu charu chose,+ icho mwanakazi uyu wachita nacho chamuyowoyeka kuti ŵamukumbukire.”+
10 Ndipo Yudasi Isikariyoti, yumoza wa ŵasambiri 12, wakaluta ku ŵalara ŵa ŵasembe kuti wakamwendere mphiska.+
11 Ŵakati ŵapulika ichi, ŵakasekelera ndipo ŵakalayizga kumupa ndalama zasiliva.+ Ntheura wakamba kupenja m’pata uwemi kuti wamupeleke.
12 Sono pa zuŵa lakwamba la Vingwa Vyambura Nthukumusi,+ apo mwadango ŵakapelekanga sembe ya Paska,+ ŵasambiri ŵake ŵakati kwa iyo: “Kasi mukukhumba tiye nkhu kuti tikamunozgerani malo ghakulyerako Paska?”+
13 Ntheura wakatuma ŵasambiri ŵake ŵaŵiri ndipo wakati kwa iwo: “Munjire mu msumba, ndipo mwanalume uyo wayegha chiŵiya cha maji wamukumana namwe. Mukamulondezge.+
14 Ndipo kulikose uko wamunjira mukaphalire mweneko wa nyumba kuti, ‘Msambizgi wakuti: “Kasi chipinda cha ŵalendo chili nkhu, umo ningalyera Paska pamoza na ŵasambiri ŵane?”’
15 Wamumulongorani chipinda chikuru cha muchanya, chakunozgeka makora. Ndimo mukatinozgere.”
16 Ntheura ŵasambiri ŵara ŵakaluta, ŵakanjira mu msumba ndipo ŵakasanga vinthu vyose nga umo Yesu wakaŵaphalilira, ndipo ŵakanozgekera Paska.
17 Kukati kwaŵa mise, wakiza pamoza na ŵasambiri ŵake 12.+
18 Ŵakati ŵakhala pa thebulu na kwamba kurya, Yesu wakati: “Nadi nkhumuphalirani, yumoza wa imwe, uyo wakurya pamoza nane, wanipelekenge.”+
19 Ŵakamba kuŵa na chitima ndipo waliyose wakamufumbanga kuti: “Kasi ndine?”
20 Iyo wakati kwa iwo: “Njumoza wa imwe 12, uyo wakukovya pamoza na ine mu bakule.+
21 Mwana wa munthu wakuluta nadi, nga umo kuli kulembekera vya iyo, kweni soka kwa munthu uyo wakupeleka Mwana wa munthu.+ Mphanyi chikaŵa chiwemi kuti munthu uyu waleke kubabika.”+
22 Apo ŵakaryanga, wakatora chingwa, wakatumbika, wakachimenya na kuŵapa, ndipo wakati: “Torani, ichi chikwimira thupi lane.”+
23 Ndipo wakatora nkhombo, wakawonga na kuyipeleka kwa iwo, ndipo wose ŵakamwapo.+
24 Ndipo wakati kwa iwo: “Iyi yikwimira ‘ndopa+ zane za phangano,’+ izo zithiskikenge chifukwa cha ŵanandi.+
25 Nadi nkhumuphalirani, nimwengeso chilichose chara chakufuma ku mpheska m’paka zuŵa ilo nizamumwera vinyo liphya mu Ufumu wa Chiuta.”
26 Paumaliro, ŵakati ŵimba sumu za malumbo, ŵakafuma na kuluta ku Phiri la Maolive.+
27 Ndipo Yesu wakati kwa iwo: “Mose imwe mukhuŵarenge, pakuti kuli kulembeka, ‘Nizamutimba muliska,+ ndipo mberere zizamumbininika.’+
28 Kweni para nawuskika, nizamudangira munthazi mwinu kuya ku Galileya.”+
29 Kweni Petrosi wakati kwa iyo: “Nanga ŵanyake wose ŵangakhuŵara, kweni ine nikhuŵarenge chara.”+
30 Yesu wakati kwa iyo: “Nadi nkhukuphalira, Muhanya uno, enya, usiku uno, pambere tambala wandalire kaŵiri, iwe unikanenge katatu.”+
31 Kweni wakalutilira kukosera kuti: “Nanga kungaŵa kuti nifwenge namwe lumoza, nimukananinge chara napachoko.” Ŵasambiri ŵanyake wose nawo ŵakamba kuyowoya mwakuyana waka.+
32 Sono ŵakiza ku malo ghakuchemeka Getisemane, ndipo wakati ku ŵasambiri ŵake: “Khalani pano apo ine nkhulomba.”+
33 Wakatora Petrosi, Yakobe, na Yohane,+ wakamba kuŵa na chitima chikuru ndipo wakasuzgika chomene mu mtima.
34 Wakati kwa iwo: “Nili na chitima chikuru+ chakuti ningafwa nacho. Khalani pano ndipo muŵenge maso.”+
35 Ndipo wakati walutapo panthazi pachoko, wakawa pasi na kwamba kulomba kuti chiŵenge chamachitiko, mphanyi ora lira lamujumphilira.
36 Ndipo wakati: “Abba, Adada,+ vinthu vyose ni vyamachitiko kwa imwe. Sezganiko nkhombo iyi kwa ine. Ndipouli, icho nkhukhumba ine chara, kweni icho imwe mukukhumba.”+
37 Wakawelera ku ŵasambiri, wakasanga ŵakugona ndipo wakati kwa Petrosi: “Simoni, kasi ukugona? Kasi ulije nkhongono kuti ulutilire kuŵa maso ora limoza?+
38 Muŵe maso na kulutilira kulomba kuti muleke kuthera ku chiyezgo.+ Mzimu ngwakukhumbisiska nadi, kweni thupi ndakulopwa.”+
39 Ndipo wakalutaso na kulomba, wakayowoyaso mazgu gheneghara.+
40 Ndipo wakizaso na kuŵasanga ŵakugona, chifukwa ŵakaŵa na tulo tunandi, ntheura ŵakamanya chara chakuti ŵamuzgore.
41 Ndipo wakaweleraso kachitatu, wakati kwa iwo: “Kasi pa nyengo yanthena iyi mukugona na kupumura? Mbwenu! Ora lafika!+ Wonani, Mwana wa munthu wakupelekeka mu mawoko gha ŵakwananga.
42 Wukani, tiyeni tilutenge. Wonani, wakunipeleka wali pafupi.”+
43 Ndipo nyengo yeneyiyo, uku wachali kuyowoya, Yudasi, yumoza wa ŵasambiri ŵake 12, wakiza pamoza na mzinda uwo ukaŵa na malupanga na zinthonga wakufuma ku ŵalara ŵa ŵasembe, ŵalembi, na ŵalara.+
44 Sono wakumupeleka wakaŵapa chimanyikwiro, wakati: “Uyo namumufyofyontha, ni mweneyuyo. Mukamukore na kumukaka kuti waleke kuchimbira.”
45 Ndipo wakiza mwakudunjika na kusendelera kwa Yesu, wakati: “Rabi!” ndipo wakamufyofyontha.
46 Ntheura ŵakamukora na kumukaka.
47 Ndipouli, munyake wa awo ŵakimilira pafupi wakasolora lupanga lwake ndipo wakaheta na kuwunguzura khutu la muzga wa wasembe mukuru.+
48 Kweni pakuzgora Yesu wakati kwa iwo: “Kasi mwiza na malupanga na zinthonga kuzakanikora nga ni para mukulimbana na chigeŵenga?+
49 Zuŵa lililose nkhaŵanga namwe mu tempile kusambizga,+ kweni mukanikora chara. Kweni ivi vyachitika kuti Malemba ghafiskike.”+
50 Ndipo ŵasambiri wose ŵakamuleka na kuchimbira.+
51 Kweni munyamata munyake uyo wakavwara salu yiwemi, kwambura kuvwara kanthu mukati, wakamba kumulondezga pafupi. Ndipo ŵakayezga kumukora,
52 kweni wakaleka salu yake yiwemi na kuchimbira uku wali nkhule.
53 Sono Yesu ŵakaluta nayo kwa wasembe mukuru,+ ndipo ŵalara ŵa ŵasembe wose, ŵalara, na ŵalembi ŵakawungana.+
54 Kweni Petrosi wakamulondezganga pataliko, m’paka mu luŵaza lwa nyumba ya wasembe mukuru. Wakakhala pamoza na ŵateŵeti ŵamunyumba ndipo wakawothanga moto wakugolera.+
55 Sono ŵalara ŵa ŵasembe pamoza na wose ŵa mu Khoti Likuru la Ŵayuda ŵakapenjanga ukaboni kuti ŵamukome Yesu, kweni ŵakawusanganga chara.+
56 Nadi, ŵanandi ŵakapelekanga ukaboni wautesi,+ kweni maukaboni ghawo ghakakolerananga chara.
57 Kweniso ŵanyake ŵakawukanga na kupeleka ukaboni wautesi, ŵakatenge:
58 “Tikamupulika wakuyowoya kuti, ‘Niwiskirenge pasi tempile ilo likazengeka na mawoko ili, ndipo mu mazuŵa ghatatu nizengenge linyake lambura kuzengeka na mawoko.’”+
59 Kweni nanga mpha vifukwa ivi ukaboni wawo ukakolerananga chara.
60 Paumaliro, wasembe mukuru wakimilira pakati pawo ndipo wakafumba Yesu, wakati: “Kasi ukukhala waka chete kwambura kuzgora? Ukuti wuli na ivyo ŵanthu aŵa ŵakukupanikizgira?”+
61 Kweni iyo wakakhala chete,+ wakazgorapo chara. Wasembe mukuru wakamufumbaso kuti: “Kasi ndiwe Khristu Mwana wa Wakutumbikika?”
62 Penepapo Yesu wakati: “Ndine, ndipo imwe muwonenge Mwana wa munthu+ wakukhala ku woko lamalyero+ lankhongono na kwiza na mabingu ghakuchanya.”+
63 Penepapo wasembe mukuru wakapalura malaya ghake ndipo wakati: “Tikukhumbirachi ŵakaboni ŵanyake?+
64 Mwapulika muyuyuro wake. Kasi imwe mukuti wuli?” Wose ŵakati wakwenelera nyifwa.+
65 Ndipo ŵanyake ŵakamba kumuthunyira mata+ na kumujara ku maso kweniso kumutimba na mafayiti ndipo ŵakati kwa iyo: “Chima!” Ŵakati ŵamutimba malupi kumaso, ŵasilikari ŵa pa khoti ŵakamutora.+
66 Sono apo Petrosi wakaŵa mu luŵaza lwapasi, kukiza msungwana yumoza wa ŵateŵeti ŵa wasembe mukuru.+
67 Wakati wawona Petrosi wakotha moto, wakamulaŵisiska ndipo wakati: “Iwe nawe, ukaŵa pamoza na Yesu Munazarete.”
68 Kweni wakakana, wakati: “Nkhumumanya chara, nakuti nkhupulikiska yayi icho ukuyowoya,” ndipo wakafumira kuwaro chadera ku chipata.
69 Kwenekura muteŵeti msungwana yura, wakati wamuwona, wakambaso kuphalira awo ŵakimilira pafupi kuti: “Uyu njumoza wawo.”
70 Wakakanaso. Pakati pajumpha kanyengo, awo ŵakimilira nayo pafupi ŵakamba kuyowoya kwa Petrosi kuti: “Nadi, uli yumoza wawo, nakuti ndiwe Mugalileya.”
71 Kweni wakamba kutemba na kulapa, wakati: “Nkhumumanya chara munthu uyo mukuyowoya.”
72 Nyengo yeneyiyo, tambala wakalira kachiŵiri.+ Petrosi wakakumbuka mazgu agho Yesu wakamuphalira, ghakuti: “Pambere tambala wandalire kaŵiri, unikanenge katatu.”+ Chitima chikakwera ndipo wakamba kulira.
Tumizgani
Tumizgani
Mariko 14
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=41&Chapter=14&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D41%26Chapter%3D14%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
NKHANI YA PA CHIKOPI | LEKANI KUCHITA VINTHU MWACHIZGOŴI WAKA
2 Talikiranani na Vinthu Ivyo Vingamutimbanizgani
Mwaŵenecho mwadumura kuti muleke kurya vyakurya vyambura kulongosoka, mbwenu mukusanga ice-cream wali pa thebulu lengalenga.
Mwaŵene mukukhumba kuleka kukhweŵa hona, mbwenu mubwezi winu wakumupani ndudu, uku wakumanya kuti imwe mukukhumba kuleka.
Mukukhumba kuti mwambe kuchimbira mulenji, kweni kuti mukasange apo pali skapato zakuchimbilira mukwenera kubungundura vinthu vinandi.
Kasi mwaliwona suzgo apa? Ukaboni ukulongora nyengo zinyake munthu wangakhumba kusintha vinthu vinyake, kweni wakutimbanizgika na ŵanthu panji vinthu ivyo wali navyo pafupi.
FUNDO YA MU BAIBOLO: “Munthu wakuchenjera wakuwona ulwani na kubisama, kweni muzeleza wakujendera bweka ndipo wakupwetekeka.”—Zintharika 22:3.
Baibolo likutiphalira kuti tilaŵiskenge patali. Para munthu wakuwona patali, wakumanyirathu vinthu ivyo vingamutimbanizga ndipo wakuyezgayezga kuvigwentha mwakuti wafiske ivyo wakukhumba. (2 Timote 2:22) Panji tiyowoye kuti, ntchamahara kukhala kutali na vinthu panji ŵanthu awo ŵangatitimbanizga.
Talikiranani na chinthu icho mukukhumba kuleka mwakuti chiŵe chinonono kuchichitaso
IVYO MUNGACHITA
Talikiranani na chinthu icho mukukhumba kuleka mwakuti chiŵe chinonono kuchichitaso. Usange mukukhumba kuleka kurya vyakurya vyambura kulongosoka, lekani kusunga vyakurya vyanthena ivi mu nyumba yinu. Uwemi wakuchita nthena ngwakuti para mwavidokera ntchakusuzga kuti muvisange luŵiro.
Muŵenge pafupi na vinthu viwemi mwakuti chiŵenge chipusu kuvichita. Usange mukukhumba kuti mulenji uliwose muchimbirenge, muŵikirengethu pakweru vyakuvwara vyakuchimbilira pambere mundagone. Ntheura chiŵenge chipusu kuti muchite ivyo mukukhumba.
Sankhani makora ŵabwezi. Kanandi tikutemwa kuyezga ivyo ŵanyithu ŵakuchita. (1 Ŵakorinte 15:33) Ntheura lekani kuchezga chomene na ŵanthu awo ŵakutemwa vinthu ivyo imwe mukukhumba kuleka. Kweni chezgani chomene na ŵanthu awo ŵangamovwirani kuti muŵe na vizgoŵi viwemi.


text: 48 Pamanyuma pa vinthu ivi, Yosefe wakaphalirika kuti: “Awuso mbalwari.” Ntheura iyo wakanyamuka na ŵana ŵake ŵaŵiri, Manase na Efurayimu.+2 Yakhobe wakaphalirika kuti: “Mwana winu Yosefe wiza.” Ntheura Israyeli wakajikhomezga, wakawuka na kukhala pa bedi.3 Yakhobe wakati kwa Yosefe:“Chiuta Wankhongonozose wakawoneka kwa ine ku Luzi mu charu cha Kenani ndipo wakanitumbika.+4 Ndipo wakati kwa ine: ‘Nikupenge ŵana ŵanandi na kukwandaniska, ndipo nikuzgorenge mzinda wa ŵanthu.+ Nipelekenge charu ichi ku mphapu* yako pamanyuma pako kuŵa chawo muyirayira.’+5 Sono ŵana ŵako ŵaŵiri awo ukababira mu charu cha Eguputo pambere ine nindize kuno ku Eguputo mbane.+ Efurayimu na Manase ŵaŵenge ŵana ŵane nga umo ŵaliri Rubeni na Simiyoni.+6 Kweni ŵana ŵanyake awo ubabenge pamanyuma pa aŵa, ŵaŵenge ŵako. Ŵachemekenge na zina la ŵakuru ŵawo mu chiharo chawo.+7 Apo nkhafumanga ku Padani, Rakelo wakanifwira+ pa nthowa mu charu cha Kenani, kukati kwakhala kamtunda kuti tifike ku Efurati.+ Ntheura nkhamusunga penepara pa nthowa yakuya ku Efurati, ndiko kuti, Betelehemu.”+8 Israyeli wakati wawona ŵana ŵa Yosefe, wakati: “Kasi aŵa mbanjani?”9 Yosefe wakati kwa awiske: “Aŵa mbana ŵane awo Chiuta wanipa kuno.”+ Ndipo awiske ŵakati: “Zanawo kuno niŵatumbike.”+10 Maso gha Israyeli ghakafwa chifukwa cha uchekuru, wakawonanga yayi. Ntheura Yosefe wakiza na ŵana pafupi na awiske, ndipo awiske ŵakaŵafyofyontha na kuŵavumbatira.11 Israyeli wakati kwa Yosefe: “Nkhamanyanga yayi kuti nizamuwonaso chisko chako,+ kweni sono Chiuta wanilongoraso mphapu* yako.”12 Penepapo Yosefe wakaŵafumiskapo pa makongono gha Israyeli, ndipo wakasindama chisko chake pasi.13 Sono Yosefe wakatora ŵana ŵake ŵaŵiri na kwiza nawo pafupi na Israyeli. Wakakora Efurayimu+ na woko lamalyero na kumuŵika kumazere kwa Israyeli, ndipo Manase+ wakamukora na woko lamazere na kumuŵika kumalyero kwa Israyeli.14 Kweni Israyeli wakanyoloska woko lake lamalyero na kuliŵika pa mutu wa Efurayimu, nangauli wakaŵa muchoko ndipo wakaŵika woko lake lamazere pa mutu wa Manase. Wakaŵikira dala nthena mawoko ghake, nangauli Manase ndiyo wakaŵa wakwamba kubabika.+15 Penepapo wakatumbika Yosefe, wakati:+“Chiuta waunenesko, uyo ŵadada, Abrahamu na Yisake ŵakendanga pamaso pake,+Chiuta waunenesko uyo waniliskanga nyengo yose ya umoyo wane m’paka mu zuŵa ili,+16 Mungelo uyo waniwomboranga ku masuzgo ghane ghose+ watumbike ŵasepuka aŵa.+Mphanyi ŵachemeka na zina lane ndiposo zina la ŵadada, Abrahamu na Yisake,Mphanyi ŵandana na kuŵa mzinda ukuru pa charu chapasi.”+17 Yosefe wakakondwa yayi wakati wawona kuti awiske ŵachali kuŵika woko lawo lamalyero pa mutu wa Efurayimu. Ntheura wakayezga kuwuskapo woko la awiske pa mutu wa Efurayimu na kuliŵika pa mutu wa Manase.18 Yosefe wakati kwa awiske: “Nthena yayi adada, chifukwa uyu ndiyo ngwakwamba kubabika.+ Ŵikani woko linu lamalyero pa mutu wake.”19 Kweni awiske ŵakakana, ŵakati: “Nkhumanya mwana wane, nkhumanya. Nayo wazamuŵa mtundu wa ŵanthu, ndipo wazamuŵa mukuru. Ndipouli, munung’una wake wazamuŵa mtundu ukuru chomene kuluska iyo,+ ndipo mphapu* yake yizamuŵa mitundu yinandi.”+20 Ntheura wakalutilira kuŵatumbika pa zuŵa lira,+ wakati:“Para Ŵaisrayeli ŵakutumbikana ŵazunurenge iwe na kuyowoya kuti,‘Mphanyi Chiuta wakuzgora nga ni Efurayimu ndiposo nga ni Manase.’”Ntheura wakalutilira kuŵika Efurayimu panthazi pa Manase.21 Israyeli wakati kwa Yosefe: “Wona, ine nkhufwa,+ kweni Chiuta walutilirenge nadi kuŵa namwe na kumuwezgerani ku charu cha ŵasekuru ŵinu.+22 Kweni iwe nkhukusazgirako chigaŵa chimoza cha charu* kuluska ŵabali ŵako, icho nkhapoka ku woko la Ŵaamori na lupanga na uta wane.”


text:
Nkhani Nambara 116: Umo Tingasangira Umoyo Wamuyirayira
Kasi kasungwana aka na mabwezi ghake ŵakuŵazga vici? Waneneska, ŵakuŵazga buku leneliri ilo nawe ukuŵazga, Buku Lane la Nkhani za mu Baibolo. Ndiposo ŵakuŵazga nkhani yeneyiyi iyo ukuŵazga, yakuti: “Umo Tingasangira Umoyo Wamuyirayira.”
Kasi ukumanya ivyo ŵakusambira? Kuti tizakasange umoyo wamuyirayira, cakwamba tikwenera kumumanya Yehova na Mwana wake Yesu. Baibolo likuti: ‘Umu ndimo munthu wangasangira umoyo wamuyirayira. Wamumanye Ciuta waunenesko yekha, na Yesu Khristu uyo wakatumika pa caru capasi.’
Kasi tingasambira wuli za Yehova Ciuta na Mwana wake Yesu? Nthowa yimoza ndiyo kuŵazga Buku Lane la Nkhani za mu Baibolo, kufuma kukwamba mupaka kuumaliro. Buku ili likutiphalira vinandi vya Yehova na Yesu, asi nthena? Likutiphaliraso vinthu vinandi ivyo iwo ŵacita na vinthu vinyakeso ivyo ŵazamucita kunthazi. Kweni tikwenera kucita vinandi kuluska kuŵazga waka buku ili.
Kasi waliwona buku linyake ilo liri pasi apo? Ni Baibolo. Upemphe munthu munyake kuti wakuŵazgirenge vigaŵa vinyake vya mu Baibolo umo mwafuma nkhani izo zili mu buku lino. Baibolo likutiphalira vinandi ivyo tikwenera kucita kuti titeŵetere makora Yehova mwakuti tizakasange umoyo wamuyirayira. Antheura, tikwenera kuŵa na khumbo la kusambira Baibolo nyengo zose.
Kweni pali vinandi ivyo vikukhumbikwa kuluska kusambira waka za Yehova Ciuta na Yesu Khristu. Tingamanya vinandi vyakukhwaskana na iwo na ivyo ŵakusambizga, kweni tingazakatondeka kusanga umoyo wamuyirayira. Kasi ukumanya cinthu cinyake ico tikwenera kucita?
Tikwenera kuŵa na nkharo yakuyana na vinthu ivyo tikusambira. Kasi ukumukumbuka Yuda Isikariyote? Wakaŵa yumoza wa ŵapositole 12 awo Yesu wakaŵasankha. Yuda wakamanyanga vinthu vinandi comene vyakukhwaskana na Yehova na Yesu. Kweni nchivici cikamucitikira? Kwa nyengo yicoko waka wakazgoka munthu wa mtima uheni, wakapeleka Yesu ku ŵalwani ŵake kumuguliska na ndarama 30 za siliva. Antheura Yuda wazamupokera yayi umoyo wamuyirayira.
Kasi Gehazi ukumukumbuka, mwanalume uyo tikamusambira mu Nkhani Nambara 69? Wakakhumbanga malaya na ndarama ivyo vikaŵa vyake yayi. Kuti watore vinthu ivi, wakayowoya utesi. Kweni Yehova wakamupa cilango. Wazamupelekaso cilango kwa ise usange tikuleka kupulikira malango ghake.
Kweni pali ŵanthu ŵanandi awo ŵakuteŵetera Yehova mwakugomezgeka. Tingatemwa kuti tiŵalondezge, asi nthena? Ciyelezgero ciwemi cakuti ticilondezge ni Samuyeli. Kumbukira kuti, nga ni umo tikasambilira mu Nkhani Nambara 55, Samuyeli wakaŵa na vilimika vinayi panji vinkhondi apo wakamba kuteŵetera Yehova pa hema lake. Antheura, mwambura kupwelerako msinkhu wako, ungatondeka yayi kuteŵetera Yehova.
Mbunenesko kuti munthu uyo tose tikukhumba kumulondezga ni Yesu Khristu. Nanga pangaŵa apo wakaŵa musepuka, nga ni umo tikasambilira mu Nkhani Nambara 87, wakaŵa mu tempele kudumbiskana na ŵanthu za Awiske ŵakucanya. Tiye tilondezge ciyelezgero cake. Tiye tiphalire ŵanthu za uwemi wa Yehova Ciuta na Yesu Khristu. Usange tingacita vinthu ivi, mbwenu tizamuŵa na mwaŵi wa kukhala mu paradiso muphya uyo Ciuta wizenge nayo pano pa caru capasi.
Yohane 17:3; Salmo 145:1-21.
Mafumbo
- Kasi tikwenera kumanya vici usange tikukhumba umoyo wamuyirayira?
- Kasi tingasambira wuli za Yehova Ciuta na Yesu, nga ni umo kakucitira kasungwana na ŵanyake awo ŵali pa cithuzithuzi?
- Kasi ni buku wuli linyake ilo mukuliwona pa cithuzithuzi apa, ndipo cifukwa wuli nyengo zose tikwenera kulisambira?
- Padera pa kusambira za Yehova na Yesu, kasi ni vici vinyake ivyo vikukhumbikwa kuti tisange umoyo wamuyirayira?
- Kasi mu Nkhani Nambara 69 tikasambiraci?
- Kasi ciyelezgero ciwemi ya Samuyeli ico tikasambira mu Nkhani Nambara 55 cikulongoraci?
- Kasi tingalondezga wuli ciyelezgero ca Yesu Khristu, ndipo usange talondezga, tizamuŵa na mwaŵi wakucita vici munthazi?
Mafumbo ghanyake
- Ŵazgani Yohane 17:3.
Kasi Malemba ghakulongora wuli kuti kumumanya Yehova Ciuta na Yesu Khristu, kuti kukung’anamura kusungilira waka fundo pa mtima yayi? (Mat. 7:21; Yak. 2:18-20; 1 Yoh. 2:17)
- Ŵazgani Salmo 145:1-21.
Kasi pali vifukwa wuli vya kulumbira Yehova? (Sal. 145:8-11; Civ 4:11)
Ni mwawuli umo Yehova waliri muwemi “ku wose” ndipo ici cikwenera kutiguzira wuli kwa iye? (Sal. 145:9; Mat. 5:43-45)
Usange tikumutemwa Yehova na mtima wose, kasi ticiskikenge kucitaci? (Sal. 119:171, 172, 175; 145:11, 12, 21)
Manyani Vinandi
Nthowa, Unenesko, na Umoyo
Umoyo winu ungasintha chifukwa cha ivyo Yesu wakasambizga na kuchita.
Kasi Chiuta Wakukhumba Kuti Vinthu Viŵe Wuli pa Charu Chapasi? (Chigaŵa 1)
Kasi Chiuta wakakhumbanga kuti vinthu viŵe nthena pa charu nga umu viliri sono?


text:
VYAKOVWIRA MABANJA | ŴACHINYAMATA
Kasi Mungachita Wuli Para Vinthu Vyasintha?
SUZGO
Adada ŵinu ku ntchito ŵaŵachita thiransifara.
Mubwezi winu wapamtima wasamukira kunyake.
Mukuru winu wafumapo pa nyumba chifukwa chakuti watora panji watengwa.
Kasi mungachita wuli para vyaŵa nthena?
Khuni ilo likugoŵeka para mphepo yikuputa ndilo kanandi likupona ku chimphepo chikuru. Nga ni khuni lanthena, namwe mungasambira “kugoŵeka” para vinthu vyasintha, chomene usange palije icho mungachitapo. Pambere tindayowoye umo mungachitira para vinthu vyasintha, tiyeni tiwone vinthu vichoko waka ivyo mukwenera kumanya pa nkhani iyi.
IVYO MUKWENERA KUMANYA
Vinthu vingaleka yayi kusintha. Baibolo likutiphalira kuti: “Vyakuchitika vyamabuchi vikuwira wose.” (Mupharazgi 9:11) Nyengo yiliyose namwe vyanthena ivi vingamuchitikirani. Kweni ni vyose yayi ivyo vikuŵa viheni para vyasintha. Vinthu vinyake ivyo pakwamba vingawoneka nga vyananga kusintha, paumaliro tingazakawona kuti vikachita makora kusintha. Kweni ŵanthu ŵanandi ŵakutemwa vinthu ivyo ŵali kuzgoŵera, ntheura para vinthu vyasintha ŵakusuzgika chomene.
Ŵachinyamata ndiwo ŵakusuzgika chomene para vinthu vyasintha. Chifukwa wuli? Munyamata munyake zina lake Alex * wakati: “Chifukwa ntchakuti wamunthu ukusuzgika kale na vinyake ivyo vikusintha mu thupi lako. Ntheura para vinthu vinyake vikusinthaso vikusazgirako waka suzgo.”
Chifukwa chinyake ntchakuti: Ŵanthu ŵalara, para vinthu vyasintha ‘ŵakukumbuka ivyo vili kuŵachitikirapo’ ndipo chikuŵa chipusu kuwona umo ŵakachitira na suzgo lanthena ili kumasinda. Kweni ŵawukirano ŵakusuzgika chifukwa chakuti ŵandakumanepo na vinandi pa umoyo wawo.
Mungazgoŵera. Para vinthu vyasintha, chakukhumbikwa nkhukhazikika luŵiro na kulaŵiska kunthazi. Munthu uyo wakuchita nthena wakuzizipizga para vyasintha kweniso wakuyezga kuwonamo uwemi mu chinthu icho chikuwoneka nga ntchakusuzga. Ŵachinyamata awo ŵakukhazikika luŵiro ni viŵi yayi kuchita phukwa na kwamba kumwa minkhwala yakutimbanizga wongo panji moŵa.
IVYO MUNGACHITA
Zomerezgani kuti vyachitika. Vingachitika yayi kuti vyose vyendenge umo imwe mukukhumbira. Unenesko ngwakuti, ŵabwezi ŵinu ŵangasamukira kunyake, ŵakuru panji ŵadumbu ŵinu ŵangatengwa panji kutora. Banja lakwinu lingasamukira kunyake chifukwa cha umo vinthu vyaŵira. Ntheura mungalekana na ŵabwezi ŵinu na vinthu vinyake ivyo mwavitemwanga. Icho mungachita nkhuzomerezga waka ivyo vyachitika m’malo mwa kudandawura.—Fundo ya mu Baibolo: Mupharazgi 7:10.
Maso Panthazi. Para munthu wakughanaghanira chomene vyakumasinda wakuŵa nga ni dilayivara uyo wakwendeska galimoto kweni maso ghali pa gilasi lakuwonera kumasinda. Ntchiwemi kulaŵiskako kumasinda nyengo na nyengo, kweni maso ghakwenera kuŵa uko munthu wakuluta. Ndimo namwe mukwenera kuchitira para vinthu vyasintha. Maso ghinu ghalaŵiskenge kunthazi. (Zintharika 4:25) Mwachiyelezgero, kasi mukukhumba kuzakachita vichi mwezi ukwiza, panji myezi 6 iyo yikwiza?
Ŵikani mtima pa viwemi. Laura wakuti: “Kuti wamunthu ukhazikike luŵiro vikuthemba pa umo ukuwonera vinthu. Sanganipo uwemi pa ivyo vyachitika.” Mungalemba chiwemi chimoza icho mwasanga pa ivyo vyachitika.—Fundo ya mu Baibolo: Mupharazgi 6:9.
Victoria wakuti apo wakaŵa msungwana, ŵanyake wose ŵakasamira kunyake. Iyo wakuti: “Nkhachitanga phukwa chomene, ndipo nkhakhumbanga yayi kuti vinthu visinthe. Kweni sono nkhuwona kuti nyengo yira ndipo nkhamba kukura. Nkhamanya kuti para vinthu vyasintha ndipo wamunthu ukukura. Kweniso nyengo yira ndipo nkhamba kuwona kuti ningasangaso ŵabwezi ŵanyake uko nkhakhalanga.”—Fundo ya mu Baibolo: Zintharika 27:10.
Para munthu wakughanaghanira chomene vyakumasinda wakuŵa nga ni dilayivara uyo wakwendeska galimoto kweni maso ghali pa gilasi lakuwonera kumasinda
Wovwirani ŵanyinu. Baibolo likuti: “Kulaŵiska pa ivyo imwe mukukhumba pera yayi, kweniso ivyo ŵanyinu ŵakukhumba.” (Ŵafilipi 2:4) Icho chingamovwirani chomene pa suzgo linu, nkhovwira ŵanyinu pa masuzgo ghawo. Anna, wa vyaka 17, wakuti: “Apo nkhakuranga, nkhawona kuti para nawovwira ŵanyane awo ŵali na suzgo nga ndane panji kuluska lane, nkhakondwanga chomene.”
^ ndime 11 Mazina ghanyake mu nkhani iyi ghasinthika.


text:
CHIGAŴA 3
Ŵanthu Ŵakupona Chiwowota
Chiuta wakuparanya charu chiheni kweni wakuleka Nowa na ŵa mu mbumba yake
ŴANTHU ŵakandana ndipo uheni ukathandazgika mu charu. Ntchimi Enoki yikachima kuti zuŵa linyake Chiuta wazamuparanya ŵanthu ŵaheni. Kweni vinthu vikalutilira kuhenipa. Ŵangelo ŵakamugalukira Yehova na kuleka malo ghawo kuchanya. Ŵakavwara mathupi gha wunthu ndipo ŵakatora ŵanakazi pa charu kuŵa ŵawoli ŵawo. Ŵakababa vinkhara vyakuchemeka Ŵanefili, ivyo vikaŵa vyankhaza ndipo vikakomanga ŵanthu. Vikamuŵinya chomene Chiuta kuwona kuti charu icho wakalenga chikunangika.
Enoki wakati wafwa, pakaŵa munthu yumoza uyo wakaŵa wakupambanako na ŵanthu ŵaheni ŵara. Munthu uyu wakaŵa Nowa. Iyo na mbumba yake ŵakachitanga uwemi pamaso pa Chiuta. Apo Chiuta wakakhumbanga kuparanya charu cha ŵanthu ŵaheni, wakakhumba kuponoska Nowa na vinyama. Ntheura Chiuta wakamuphalira kuti wazenge chingalaŵa, icho chikaŵa nga ntchibokosi chikuru. Umu ndimo Nowa na mbumba yake ŵakenera kubisama pamoza na vinyama vinandi pa nyengo ya chiwowota. Nowa wakapulikira Chiuta. Apo wakazenganga chingalaŵa, wakaŵaso “mupharazgi wa urunji.” (2 Petrosi 2:5) Wakachenjezga ŵanthu kuti kukwiza Chiwowota, kweni ŵakamupulikira yayi. Nyengo yikafika apo Nowa na mbumba yake ŵakanjira mu chingalaŵa pamoza na vinyama. Chiuta wakajarako chijaro cha chingalaŵa. Vula yikamba kulokwa.
Vula yikalokwa kwa mazuŵa 40, muhanya na usiku ndipo charu chikazura na maji, chikabira. Ŵaheni wose ŵakamara. Pakati pajumpha myezi, maji ghakakamuka ndipo chingalaŵa chikakhazikika pa lupiri. Nowa pamoza na mbumba yake kweniso vinyama ŵakaŵa mu chingalaŵa kwa chilimika chimoza, kulindilira kuti kuwaro kuŵe makora. Nowa wakapeleka sembe kwa Yehova, kumuwonga. Chiuta wakapokelera sembe yira, ndipo wakalayizga kuti wazamuchitaso yayi kuparanya vyamoyo pa charu na chiwowota. Yehova wakapeleka chiŵingavula nga mbukaboni wakuwoneka na chikumbusko cha ivyo wakalayizga.
Pamanyuma pa chiwowota, Chiuta wakapeleka malango ghaphya. Wakaŵazomerezga kurya nyama. Ndipouli, wakaŵakanizga kurya ndopa. Kweniso wakalangura ŵana ŵa Nowa kuti ŵathandazgike pa charu, ndipouli ŵanyake ŵakapulikira yayi. Ŵanthu ŵakakolerana na mulongozgi wakuchemeka Nimurodi, ndipo ŵakamba kuzenga chigongwe chikuru mu msumba wa Babele, uwo pamanyuma ukachemeka Babuloni. Khumbo lawo likaŵa lakuti ŵagalukire dango la Chiuta lakuti ŵathandazgike pa charu chose. Kweni Chiuta wakaŵatimbanizga. Wakasintha chiyowoyero chawo na kuŵapangiska kuyowoya viyowoyero vyakupambanapambana. Pakuti ŵakatondeka kupulikana, ŵakayileka ntchito yira na kumbininikana.
—Yafuma pa Genesis chipaturo 6 mpaka 11; Yuda 14, 15.
Manyani Vinandi
Nowa “Wakendanga na Chiuta Waunenesko”
Chifukwa wuli chikaŵa chakusuzga kwa Nowa na muwoli wake kulera ŵana? Kasi ŵakalongora wuli chipulikano pakuzenga chingalaŵa?


text: 21 Sono Mukenani, themba la Aradi,+ uyo wakakhalanga ku Negebu, wakati wapulika kuti Israyeli wakwizira mu nthowa ya ku Atarimu, wakawukira Israyeli na kutolera ŵanji ku wuzga.2 Penepapo Israyeli wakachita chilapo ichi kwa Yehova: “Usange mupelekenge ŵanthu aŵa mu woko lane, niparanyirengethu misumba yawo kwambura kutondeka.”3 Ntheura Yehova wakapulika mazgu gha Israyeli, wakapeleka Ŵakenani kwa iwo. Ŵakaŵaparanyirathu, iwo na misumba yawo. Ndipo ŵakathya malo ghara zina lakuti Horima.*+4 Apo ŵakalutilira na ulendo wawo kufuma ku Phiri la Hore+ mu nthowa ya ku Nyanja Yiswesi kuzingilira charu cha Edomu,+ ŵanthu ŵakavuka na ulendo.5 Ŵanthu ŵakayowoya kwimikana na Chiuta na Mozesi,+ ŵakati: “Chifukwa wuli mwatifumiska mu Eguputo kuti tifwire mu mapopa? Pakuti vyakurya na maji kulije,+ ndipo tavuka nacho chingwa chakuseluska ichi.”+6 Ntheura Yehova wakatuma njoka zamoto* pakati pa ŵanthu, ndipo zikalumanga ŵanthu, mwakuti Ŵaisrayeli ŵanandi ŵakafwa.+7 Ntheura ŵanthu ŵakiza kwa Mozesi, ŵakati: “Tananga pakuyowoya mwakwimikana na Yehova kweniso iwe.+ Ŵeyelera Yehova kuti wawuskeko njoka izi kwa ise.” Mozesi wakaŵeyelera m’malo mwa ŵanthu.+8 Yehova wakati kwa Mozesi: “Upange njoka yamoto, uyipayike pa khuni. Ndipo usange munthu walumika, walaŵiskenge pa njoka iyi na kuŵa wamoyo.”9 Nyengo yeneyiyo, Mozesi wakapanga njoka yamkuŵa+ na kuyiŵika pa khuni.+ Para munthu njoka yamuluma wakalaŵiskanga pa njoka yamkuŵa iyi, ndipo wakaŵanga wamoyo.+10 Pamanyuma, Ŵaisrayeli ŵakanyamuka na kuzenga misasa pa Oboti.+11 Ŵakafumapo pa Oboti, ŵakazenga misasa pa Iye-abarimu,+ mu mapopa agho ghakuthyana na Mowabu, kulazga kumafumiro gha dazi.12 Kufuma apo, ŵakanyamuka na kuzenga misasa pafupi na Dambo la Zeredi.+13 Ŵakanyamuka kufuma kura na kuzenga misasa mu chigaŵa cha Arinoni,+ icho chili mu mapopa agho ghakwambira ku mphaka za Ŵaamori. Pakuti Arinoni ndiyo mphaka ya Mowabu, pakati pa Mowabu na Ŵaamori.14 Lekani buku la Nkhondo za Yehova likuti: “Vahebu mu Sufa na madambo gha Arinoni.15 Kweniso chikhizga cha madambo, agho ghakulazga ku vikaya vya Ari na kukumana na mphaka za Mowabu.”16 Kufuma apo, ŵakaluta ku Beyere. Ichi ntchisimi icho Yehova wakaphalira Mozesi kuti: “Wunganya ŵanthu kuti niŵape maji.”17 Pa nyengo yira, Israyeli wakimba sumu iyi:“Bwibwituka, iwe chisimi! Koŵerani* imwe mwaŵanthu!18 Chisimi icho ŵakaronga ŵakajima, icho ŵakuchindikika ŵa ŵanthu ŵakafura,Na ndodo ya mulongozgi kweniso na ndodo zawo.”Pamanyuma ŵakafumamo mu mapopa, ŵakafika pa Matana.19 Kufuma pa Matana ŵakafika pa Nahaliyeli, ndipo kufuma pa Nahaliyeli ŵakafika pa Bamoti.+20 Ŵakafumapo pa Bamoti ŵakafika ku dambo ilo lili mu chigaŵa cha Mowabu,+ pachanya pa Pisiga,+ kuthyana na Yeshimoni.*+21 Sono Israyeli wakatuma mathenga kwa Sihoni, themba la Ŵaamori kuti:+22 “Utizomerezge tijumphe mu charu chako. Tipatukirenge mu minda yayi nesi mu mpheska. Timwengepo yayi maji mu visimi. Tendenge waka mu Msewu wa Themba m’paka tijumphe chigaŵa chako.”+23 Sihoni wakazomerezga yayi kuti Israyeli wajumphe mu chigaŵa chake. Kweni Sihoni wakawunganya ŵanthu ŵake wose ndipo wakafuma kukalimbana na Israyeli mu mapopa. Wakafika ku Yahazi na kwamba kurwa na Israyeli.+24 Israyeli wakamuthereska na lupanga,+ ndipo wakapoka charu chake+ kwambira ku Arinoni+ m’paka ku Yaboku,+ kufupi na Ŵaamoni. Pakuti Yazeri+ ndiyo yikaŵa mphaka ya chigaŵa cha Ŵaamoni.+25 Ntheura Israyeli wakatora misumba yose iyi, ndipo ŵakamba kukhala mu misumba ya Ŵaamori,+ mu Heshiboni na vikaya vyake vyose.26 Heshiboni ukaŵa msumba wa Sihoni, themba la Ŵaamori, uyo wakarwa na themba la Mowabu, ndipo wakapoka charu chake chose m’paka ku Arinoni.27 Lekani pakaŵa chinthanguni chakunyoza chakuti:“Zaninge ku Heshiboni.Msumba wa Sihoni uzengeke na kukhozgeka chomene.28 Pakuti moto ukafuma mu Heshiboni, dimi la moto kufuma ku tawuni ya Sihoni.Wamyangura Ari wa ku Mowabu, mafumu gha malo ghapachanya gha Arinoni.29 Soka kwa iwe, Mowabu! Muparanyikenge, imwe ŵanthu ŵa Kemoshi!+Wakuyingiska ŵana ŵake ŵanalume, ndipo ŵana ŵake ŵasungwana waŵayolera kwa Sihoni, themba la Ŵaamori.30 Tiyeni tiŵalase,Heshiboni waparanyikenge m’paka ku Diboni.+Tiyeni timuparanye m’paka ku Nofa,Moto unyekenge m’paka ku Medeba.”+31 Ntheura Israyeli wakamba kukhala mu charu cha Ŵaamori.32 Penepapo Mozesi wakatuma ŵanthu kuti ŵakapachire Yazeri.+ Ŵakapoka vikaya vyake na kuchimbizga Ŵaamori awo ŵakaŵa mwenemumo.33 Pamanyuma ŵakazgoka, ŵakatora nthowa ya ku Bashani. Ntheura Ogi,+ themba la Bashani likafuma pamoza na ŵanthu ŵake wose kurwa nawo nkhondo pa Edireyi.+34 Sono Yehova wakati kwa Mozesi: “Ungamopanga yayi,+ pakuti nimupelekenge mu woko lako,+ iyo, ŵanthu ŵake wose, na charu chake. Uchitenge nayo nga umo ukachitira na Sihoni, themba la Ŵaamori, uyo wakakhalanga mu Heshiboni.”+35 Ntheura ŵakamutimba, pamoza na ŵana ŵake na ŵanthu ŵake wose, m’paka pakaŵavya nanga njumoza wa ŵanthu ŵake uyo wakapona.+ Ndipo ŵakapoka charu chake.+


text:
MAZGU GHA CHIUTA MBUSAMBAZI | MASALIMO 60-68
Lumbani Yehova Uyo Wakupulika Malurombo
Mulombani Yehova kuti wamovwirani kufiska ivyo mwamulayizga
Mulombenge kwa Yehova na mtima wose kulongora kuti mukumuthemba
Para tikulomba kwa Chiuta, timuphalirenge ivyo vili mu mtima withu
Para tikulomba na kuzunura ivyo tikukhumba, apo ndipo tingawona makora umo Yehova wakuzgolera
Yehova wakupulika malurombo gha ŵanthu wose ŵa mitima yiwemi
Yehova wakupulika malurombo gha “ŵanthu ŵa mitundu yose” awo ŵakukhumba kumumanya na kuchita khumbo lake
Tingalomba kwa Yehova nyengo yiliyose
Lembani vinthu ivyo mukukhumba kuzunura mu malurombo ghinu.


text: 11 Mazgu agho Yeremiya wakapokera kufuma kwa Yehova, ghakuti:2 “Imwe mwaŵanthu, pulikani mazgu gha phangano ili.“Yowoya ku ŵanthu ŵa Yuda na ŵanthu awo ŵakukhala mu Yerusalemu,3 uŵaphalire kuti: ‘Yehova Chiuta wa Israyeli wakuti: “Ngwakutembeka munthu uyo wakupulikira yayi mazgu gha mu phangano ili,+4 ilo nkhalangura ŵasekuru ŵinu pa zuŵa ilo nkhaŵafumiskira mu charu cha Eguputo,+ mu ng’anjo ya visulo,+ lakuti: ‘Pulikirani mazgu ghane, muchite vyose ivyo namulangurani. Muŵenge ŵanthu ŵane ndipo ine niŵenge Chiuta winu,+5 mwakuti nifiske chilapo icho nkhalapa ku ŵasekuru ŵinu, kuŵapa charu icho mukwenda mkaka na uchi,+ nga umo viliri muhanya uno.’”’”Ine nkhati: “Ameni,* Yehova.”6 Yehova wakati kwa ine: “Pharazga mazgu ghose agha mu misumba ya Yuda na misewu ya mu Yerusalemu kuti: ‘Pulikani mazgu gha phangano ili na kughachita.7 Pakuti ŵasekuru ŵinu nkhaŵasoka chomene mu zuŵa ilo nkhaŵafumiskira mu charu cha Eguputo m’paka muhanya uno, nkhaŵasokanga kaŵirikaŵiri* kuti: “Pulikirani mazgu ghane.”+8 Kweni ŵakapulikira chara panji kuthya khutu lawo. Wose ŵakachita mtafu, ŵakalondezganga mtima wawo uheni.+ Ntheura nkhaŵapa mazgu ghose gha mu phangano ilo nkhaŵalangura kuti ŵachite, kweni ŵakakana kughachita.’”9 Yehova wakatiso kwa ine: “Muli chiŵembu mukati mwa ŵanthu ŵa Yuda na awo ŵakukhala mu Yerusalemu.10 Ŵawelera ku maubudi gha ŵasekuru ŵawo ŵakale, awo ŵakakana kupulikira mazgu ghane.+ Iwo nawo ŵalondezga ŵachiuta ŵanyake na kuŵateŵetera.+ Nyumba ya Israyeli na nyumba ya Yuda zaswa phangano lane ilo nkhachita na ŵasekuru ŵawo.+11 Ntheura Yehova wakuti: ‘Wonani, nkhukhizgira pa iwo soka+ ilo ŵangalichimbira yayi. Para ŵakulilira kwa ine kuti niŵawovwire, niŵapulikenge yayi.+12 Penepapo misumba ya Yuda na awo ŵakukhala mu Yerusalemu ŵalutenge na kupempha wovwiri+ ku ŵachiuta awo ŵakupelekako sembe, kweni ŵaŵaponoskenge yayi mu nyengo ya soka lawo.13 Pakuti ŵachiuta ŵako ŵaŵa ŵanandi nga ni misumba yako, iwe Yuda. Majotchero agho wimikira chinthu chakukhozga soni* nganandi kuyana na unandi wa misewu ya mu Yerusalemu, majotchero agho ukupelekerapo sembe kwa Baala.’+14 “Kweni iwe,* ungaŵalomberanga chara ŵanthu aŵa. Ungaŵaliliranga chara panji kuŵalombera,+ pakuti nipulikenge chara para ŵakulira kwa ine chifukwa cha soka lawo.15 Kasi wakutemweka wane wali na wanangwa wuli wakuŵira mu nyumba yane,Apo ŵanandi ŵa iwo ŵakwendera maghanoghano ghaheni?Kasi na nyama yakupatulika* ŵangawezga soka ilo likwiza pa iwe?Kasi uzamuzaya pa nyengo iyo?16 Pakwamba, Yehova wakakuchemanga khuni lakutikitira la maoliveLakutowa na vipambi viwemi.Na mphomo yikuru, waliwotcha na moto,Ndipo ŵaphyora minthavi yake.17 “Yehova wa mawumba, uyo wakakupanda,+ wapharazga kuti soka lizenge pa iwe chifukwa cha uheni uwo nyumba ya Israyeli na nyumba ya Yuda zachita. Ŵanikwiyiska pakupeleka sembe kwa Baala.”+18 Yehova wakaniphalira kuti nimanye.Pa nyengo yira, mukanilongora ivyo ŵakachitanga.19 Nkhaŵa nga ni mwana wa mberere wakuzika uyo wakutolekera kukakomeka.Nkhamanya yayi kuti ŵakanichitiranga chiŵembu,+ chakuti:“Tiyeni tiparanye khuni na vipambi vyake,Tiyeni timudumuremo mu charu cha ŵamoyo,Mwakuti zina lake lileke kukumbukikaso.”20 Kweni Yehova wa mawumba wakweruzga mu urunji.Wakusanda mukati mu maghanoghano* na mtima.+Lekani niwone nduzga zinu pa iwo,Pakuti napeleka mulandu wane kwa imwe.21 Ntheura Yehova wakuti ku ŵanthu ŵa ku Anatoti+ awo ŵakupenja umoyo wako, awo ŵakuti: “Ungachimanga mu zina la Yehova+ chara kuti uleke kufwa na woko lithu.”22 Yehova wa mawumba wakuti: “Niŵalangenge. Ŵawukirano ŵafwenge na lupanga,+ ndipo ŵana ŵawo ŵanalume na ŵanakazi ŵafwenge na njara.+23 Paŵavyenge wakukhalapo pa iwo, chifukwa nikhizgirenge soka pa ŵanthu ŵa ku Anatoti,+ mu chaka cha kulangika kwawo.”


text:
Kasi Khumbo la Chiuta Ndakuti Wuli?
Chiuta wakutikhumbira umoyo wamtende na wachimwemwe mu paradiso wambura kumara pano pasi.
Kweni panji mungafumba kuti ‘Vingachitika wuli?’ Baibolo likuti Ufumu wa Chiuta ndiwo uzamuchita ivi. Kweniso khumbo la Chiuta ndakuti ŵanthu wose ŵamanye vya Ufumu uwu na ivyo uzamutichitira.—Salimo 37:11, 29; Yesaya 9:7.
Chiuta wakukhumba kuti tisange chandulo.
Dada muwemi wakuŵakhumbira viwemi ŵana ŵake. Ndimo waliri Dada withu wakuchanya. Iyo wakukhumba kuti tikondwenge muyirayira. (Yesaya 48:17, 18) Watilayizga kuti “uyo wakuchita khumbo la Chiuta wakukhalilira muyirayira.”—1 Yohane 2:17.
Chiuta wakukhumba kuti tendenge mu nthowa zake.
Baibolo likuti Mlengi withu wakukhumba “kuti watisambizge nthowa zake” ndipo tendenge “mu mendero ghake.” (Yesaya 2:2, 3) Iyo wali na “ŵanthu ŵa zina lake” awo ŵakupharazga khumbo lake pa charu chose.—Milimo 15:14.
Chiuta wakukhumba kuti timusopenge mu umoza.
Chisopa cheneko chikupasura ŵanthu yayi, kweni chikuŵasambizga umoza na chitemwa chanadi. (Yohane 13:35) Kasi mbanjani ŵakusambizga ŵanthu kuti ŵasopenge Chiuta mu umoza? Sambirani kabuku aka kuti musange zgoro.
Manyani Vinandi
Kasi Ŵakaboni ŵa Yehova Ŵakuchita Wuli Pakusambizga Ŵanthu Baibolo?
Ŵakaboni ŵa Yehova ŵakusambizga ŵanthu Baibolo kwaulere. Wonani umo ŵakuchitira.
Chifukwa Wuli Mukwenera Kusambira Baibolo?
Baibolo likuzgora mafumbo ghakuzirwa gha ŵanthu ŵanandi pa charu chose. Kasi mukukhumba kuti mafumbo ghinu ghazgoreke?
Kasi Chiuta Wakukhumba Kuti Vinthu Viŵe Wuli pa Charu Chapasi?
Kasi khumbo la Chiuta lakuti charu chizakaŵe paradiso lizamufiskika? Para ni nthena, pawuli?


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Muliri 8: zombe (1-20)
-
Muliri 9: mdima (21-29)
10 Penepapo Yehova wakati kwa Mozesi: “Luta kwa Farawo, chifukwa nazomerezga mtima wake na mitima ya ŵateŵeti ŵake kuŵa yinonono,+ mwakuti nilongore vimanyikwiro vyane ivi pamaso pake.+
2 Kweniso kuti iwe upharazge ku ŵana ŵako na ku ŵazukuru ŵako umo nalangira Ŵaeguputo ndiposo vimanyikwiro ivyo nachita pakati pawo.+ Ndipo mumanyenge nadi kuti ine ndine Yehova.”
3 Ntheura Mozesi na Aroni ŵakaluta kwa Farawo, ŵakati kwa iyo: “Yehova Chiuta wa Ŵahebere wakuti, ‘Kasi ukanenge kujiyuyura pamaso pane m’paka pawuli?+ Zomerezga ŵanthu ŵane ŵalutenge kuti ŵakaniteŵetere.
4 Para ukulutilira kukana kuzomerezga ŵanthu ŵane kuti ŵalutenge, wona, namachero nizenge na zombe mu charu chako chose.
5 Lizamubenekelera charu chose mwakuti muzamutondeka kuwona pasi. Lizamurya vyose ivyo vikamukhaliranipo, ivyo vikapona ku vula yamalibwe. Kweniso lizamurya makuni ghinu ghose agho ghakumera mu thondo.+
6 Lizamuzura mu nyumba zako, mu nyumba za ŵateŵeti ŵako, na mu nyumba zose za mu Eguputo. Lizamuŵa zombe lakuti ŵawiskemwe na ŵasekuru ŵinu ŵandaliwonepo kwambira apo ŵakamba kukhala mu charu ichi m’paka muhanya uno.’”+ Penepapo wakazgoka na kufumako kwa Farawo.
7 Ndipo ŵateŵeti ŵa Farawo ŵakati kwa iyo: “Kasi munthu uyu watiyuzgenge m’paka pawuli? Ŵazomerezgani ŵanthu aŵa kuti ŵalutenge kukateŵetera Yehova Chiuta wawo. Kasi m’paka sono mukumanya yayi kuti Eguputo wanangika?”
8 Ntheura Mozesi na Aroni ŵakatolekeraso kwa Farawo, ndipo Farawo wakati kwa iwo: “Lutaninge, mukateŵetere Yehova Chiuta winu. Kweni kasi mbanjani chomene awo ŵalutenge?”
9 Mozesi wakati: “Tilutenge na ŵawukirano ŵithu, ŵachekuru ŵithu, ŵana ŵithu ŵanalume, ŵana ŵithu ŵanakazi, mberere zithu, na ng’ombe zithu,+ chifukwa tamuchitira Yehova chiphikiro.”+
10 Farawo wakati kwa iwo: “Para nizamuzomerezga kuti imwe na ŵana ŵinu mulutenge, mbwenu Yehova wali namwe nadi!+ Ntchakuwonekerathu kuti mukukhumba kuchita chinthu chiheni.
11 Vichitikenge yayi! Ŵanalume ŵinu pera ndiwo ŵangaluta kukateŵetera Yehova, chifukwa ndivyo mukapempha.” Wakati wayowoya nthena, ŵakachimbizgika pamaso pa Farawo.
12 Sono Yehova wakati kwa Mozesi: “Nyoloskera woko lako pa charu cha Eguputo kuti zombe lize pa charu cha Eguputo na kurya vyakumera vyose vya mu charu, chilichose icho chikapona ku vula yamalibwe.”
13 Nyengo yeneyiyo, Mozesi wakanyoloskera ndodo yake pa charu cha Eguputo, ndipo Yehova wakatuma mphepo ya kumafumiro gha dazi kuti yiputire pa charu ichi zuŵa lose lira na usiku wose. Kukati kwacha, mphepo ya kumafumiro gha dazi yikiza na zombe.
14 Zombe likiza pa charu chose cha Eguputo na kudeka mu chigaŵa chose cha Eguputo.+ Likayuzga chomene.+ Zombe linandi nthena likaŵa kuti lindaŵeko nakale kumanyuma kose ndipo lizamuŵakoso yayi.
15 Likabenekelera charu chose ndipo charu chikachita mdima chifukwa cha zombe. Likarya vyakumera vyose vya mu charu na vipambi vyose vya mu makuni ivyo vikapona ku vula yamalibwe. Mu charu chose cha Eguputo mukaŵavya kanthu kakubiliŵira ako kakakhalako mu makuni panji mu vyakumera vyamuthondo.
16 Mwaluŵiro, Farawo wakachema Mozesi na Aroni ndipo wakati: “Nanangira Yehova Chiuta winu na imwe wuwo.
17 Naŵeya, munigowokere kwananga kwane nyengo yino pera, ndipo muŵeyelere Yehova Chiuta winu kuti wawuskepo pa ine muliri wakukoma uwu.”
18 Ntheura Mozesi wakafumako kwa Farawo ndipo wakaluta kukaŵeyelera Yehova.+
19 Penepapo Yehova wakasintha kaputiro ka mphepo, mphepo yankhongono yikamba kufuma kumanjiliro gha dazi ndipo yikayegha zombe lose na kuluta nalo mu Nyanja Yiswesi. Pakaŵavya zombe nanga ndimoza ilo likakhalako mu chigaŵa chose cha Eguputo.
20 Kweni Yehova wakazomerezga mtima wa Farawo kuŵa unonono,+ ndipo Farawo wakazomerezga yayi Ŵaisrayeli kuti ŵalutenge.
21 Yehova wakati kwa Mozesi: “Nyoloskera woko lako kuchanya kuti kuŵe mdima mu charu chose cha Eguputo, mdima ukuru, mdima wa zani muwone.”
22 Nyengo yeneyiyo, Mozesi wakanyoloskera woko lake kuchanya, ndipo mdima ukuru ukawa pa charu chose cha Eguputo mazuŵa ghatatu.+
23 Ŵaeguputo ŵakawonananga yayi, ndipo kwa mazuŵa ghatatu pakaŵavya nanga njumoza uyo wakawuka apo wakaŵa. Kweni mu vikaya vyose vya Ŵaisrayeli mukaŵa ungweru.+
24 Penepapo Farawo wakachema Mozesi ndipo wakati: “Lutaninge, mukateŵetere Yehova.+ Ŵana ŵinu nawo mungaluta nawo. Mberere zinu na ng’ombe zinu pera ndivyo vikhalenge.”
25 Kweni Mozesi wakati: “Imwe namweso mutipenge viŵeto vyakuti tikapeleke sembe zakotcha na sembe zinyake, ndipo tamuvipeleka kwa Yehova Chiuta withu.+
26 Viŵeto vithu navyo tikuluta navyo. Tizomerezgenge yayi kuleka chiŵeto nanga ntchimoza, chifukwa vinyake tamupeleka sembe pakusopa Yehova Chiuta withu. Pasono tikumanya yayi ivyo tamupeleka kwa Yehova m’paka tikafike kura.”
27 Yehova wakazomerezga mtima wa Farawo kuŵa unonono, ndipo Farawo wakaŵazomerezga yayi kuti ŵalutenge.+
28 Farawo wakati kwa iyo: “Fumapo pamaso pane! Ungayezganga yayi kuzakawonaso chisko chane, chifukwa mu zuŵa ilo uzamuwonera chisko chane uzamufwa.”
29 Mozesi wakati: “Viŵe nga umo mwayowoyera, nizamuyezgaso yayi kuwona chisko chinu.”
Tumizgani
Tumizgani
Ekisodo 10
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=2&Chapter=10&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D2%26Chapter%3D10%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg